**פרק ב**

**מפיקוד טקטי לניהול משא־ומתן מדיני: מלחמת העצמאות**

מלחמת העצמאות, שהחלה ב־30 בנובמבר 1947 והסתיימה ב־20 ביולי 1949, הייתה הקשה והארוכה במלחמות ישראל. במלחמה הזאת נמשכה הכשרתו של משה דיין הן כמצביא והן כמדינאי - כשהתנסה כמו יתר חבריו מדור הפלמ"ח בהובלת מבצעים שונים, שבהם הוכיח אומץ לב, מקוריות ותעוזה. לאחר כמה שנים שבהן היה מנוטרל מפעילות מבצעית בשל פציעתו חזר אליו ביטחונו העצמי, והתעצב סגנון הפיקוד וההובלה המיוחד שלו. דיין התנסה בלחימה ברמה הטקטית נגד צבאות העימות העיקריים - צבאות סוריה, מצריה וירדן, וכן במגוון צורות הלחימה: הגנה, פשיטה ומתקפה משולבת. בנוסף התנסה דיין בבניין כוח כשהקים את גדוד 89. הפעולות של דיין לא תמיד הצליחו, אך הוא רכש לעצמו שם של מפקד בעל סגנון ייחודי, שהקנה לו אוהדים ומבקרים כאחד.

עם זאת, ביחס לכמה מעמיתיו הבולטים בפלמ"ח ובצה"ל, יגאל אלון, יצחק רבין ומפקדי חזיתות וחטיבות אחרים, ניסיונו המבצעי של דיין לא היה מרשים. ואולם, התייצבותו לדגל בפרשת אלטלנה והתנהלותו התקיפה בה יצרו לו בעיני בן־גוריון - שבידיו היה המפתח לקידומו - תדמית של אדם שניתן לסמוך עליו. לקראת סוף המלחמה זכה דיין להתנסות מדינית של ממש: מעורבותו במשא־ומתן המדיני עם ירדן - בהתחלה עם המפקד הירדני של ירושלים עבדאללה אל־תל, ומאוחר יותר במשא־ומתן ישיר עם המלך עבדאללה - וכן בשיחות שביתת־הנשק ברודוס במהלך המחצית הראשונה של 1949. דיין הוכיח שוב את יכולותיו בתחום הזה, והגיע להישגים משמעותיים שיפורטו להלן. הניסיון המדיני, בשילוב עם יחסי האמון שנוצרו עם בן־גוריון, תרמו מאוד לקריירה הציבורית של דיין - יותר מהניסיון המבצעי הרחב והמקיף יותר שבו התנסו עמיתיו לפלמ"ח.

**פיקוד על קרב בלימה: הקרב על הדגניות[[1]](#footnote-1)**

באפריל 1948 - בסוף התקופה הנחשבת לחלק הראשון של המלחמה - הכריע הצד היהודי את הצד הערבי בקרב על ארץ־ישראל. החלק השני של המלחמה החל מיד עם הכרזתה של המדינה היהודית על עצמאותה - ב־15 במאי 1948 - וכלל את פלישתם של צבאות ערב הסדירים אל תוך שטחה של המדינה העברית בכוונה להכריעה. הפלישה התבצעה על־ידי כוחות מאורגנים בעלי שרשרת פיקוד מסודרת ואמצעים מודרניים, בהם טנקים, מטוסים וארטילריה. מאז שהחל החלק השני של המלחמה נהפכה המערכה ללוחמה סדירה בין הצדדים.

חבריו של דיין לפלמ"ח, בהם משה כרמל, יגאל אלון ויצחק רבין, הפכו למפקדי חטיבות מוערכים, והוא נותר בצד. ואולם, תסכולו של דיין לא נמשך רב, והוא מוּנה לתפקיד משמעותי. יצחק שדה, מדריכו של דיין וידידו, הקים יחידה שאמורה הייתה לקלוט שריון שנרכש באירופה. שדה, שהכיר את דיין והעריך אותו, הציע לו להקים בתוך החטיבה גדוד קומנדו שהתמחותו העיקרית היא פשיטות. דיין כתב ביומנו: **"כשיצחק שדה הציע לי את [גדוד]) 89, זה היה [זו הייתה] בשבילי מתנה מן השמים".[[2]](#footnote-2) גם ידין, ראש אג"ם והרמטכ"ל בפועל (עקב מחלתו של דורי), סבר שדיין, שהוביל פשיטה מורכבת ב־1941, מתאים יותר מכולם לפקד על יחידה בעלת אופי כזה. ואולם, בעודו עוסק בארגון היחידה חלה שוב תפנית במצב. ב־15 במאי פלשו צבאות ערב לארץ־ישראל, וב־18-17 במאי, עקב הסלמה בחזית הצפון,** בעיקר באזור דגניה א' ודגניה ב', נשלח דיין לתגבר את האזור כדי לעצור את הצבא הסורי, שאיים לכבוש את היישובים היהודיים.

על הנייר מנה הצבא הסורי 10,000 חיילים, אולם כוחו האפקטיבי כלל חטיבה אחת (חטיבה מס' 1), שמנתה 2,000 חיילים. אלה חולקו בין ש­ני גדודי רגלים, גדוד שריון מצויד בטנקים צרפתיים קלים מדגם רנו 35 ומדגם רנו 39 בעלי תותח 37 מ"מ, שמשקלם כ־11 טון, וכן שריוניות נושאות תותחים קטנים יותר. החטיבה נעזרה ב־6-4 סוללות ארטילריה של 75 מ"מ ושל 105 מ"מ. הכשירות של חטיבה נוספת, מס' 2, הייתה נמוכה יותר. חיל האוויר הסורי כלל כ־20 מטוסי אימון שעברו הסבה למטוסי תקיפה. הכשירות של המטוסים ושל הטייסים הייתה נמוכה.[[3]](#footnote-3)

יעדי התקיפה לא היו ברורים לחלוטין לצבא הסורי. הכוחות התקדמו לעבר ישראל דרך רמת־הגולן - לעבר החוף הדרומי של הכינרת, כנראה במטרה להגיע לבסוף לעפולה, לחבור לצבא העיראקי ולהתקדם במאמץ משותף לעבר חיפה. ב־15 במאי תקפו הסורים את קיבוץ עין גב - התקפה ששימשה פעולת הסחה מהמאמץ העיקרי שכוון לעבר יישובי עמק הירדן.

מול הסורים בעמק הירדן נפרסו גדוד ברק של גולני ולוחמים מקומיים של ה"הגנה". במהלך הימים הבאים זרמו למקום פלוגת פלמ"ח של חטיבת יפתח ולוחמים נוספים מן האזור כדי לתגברם. הסורים תקפו את הקיבוצים באזור ואת העיירה צמח (סמח'). ב־18 במאי כבשו הסורים את צמח לאחר כמה התקפות - זאת תוך גרימת אבדות כבדות למגינים. פלוגה מחטיבת ניסתה לכבוש את המקום מן הסורים, אך נהדפה. כיבוש צמח גרם לפגיעה מורלית קשה בכוח המגן העברי. בן־גוריון כתב ביומנו: "יש מעין בהלה בעמק הירדן".[[4]](#footnote-4) בליל 19 במאי ננטשו מסדה ושער הגולן, ונבזזו על־ידי ערביי האזור.

זה היה מצב העניינים בגזרה ביום שבו דיין הגיע אליה. מסיבה לא ידועה סמכויותיו של דיין לא היו ברורות לחלוטין - הוא שימש מפקד הגזרה, אך יחידות הגזרה לא היו תחת פיקודו. בעקבות זאת הודיע דיין למפקד גדוד ברק של חטיבת גולני משה מונטג כי הוא (דיין) מפקד הגזרה, וכי מונטג יהיה מעתה סגנו - דבר שלא היה מדויק.[[5]](#footnote-5) לאחר שדיין הגיע הוא ערך סיור בשטח, והורה לשפר את החפירות ואת מערך ההגנה. בנוסף החליט לתפוס עמדות בבית ירח כך שמגיני דגניה יימצאו מול אגף של ההתקפה הסורית. המשמעות הייתה דילול קו ההגנה מכוחות, אך דיין סבר שכך עדיף.[[6]](#footnote-6)

בשל המצב הקשה בעמק הירדן הוחלט לשלוח לגזרה הזאת ארבעה תותחים בקוטר 65 מ"מ (נפוליאוניצ'יקים), שהיו מיועדים לירושלים.[[7]](#footnote-7) בדיעבד התברר שהתותחים האלה מילאו תפקיד מכריע במערכה. ההתקפה החלה ב־20 במאי עם שחר, ודיין היה מלא חששות אף שהקרין ביטחון כלפי הסובבים אותו. השנים שבהן לא לקח חלק במשימות מבצעיות נתנו בו את אותותיהן, והוא לא היה בטוח שהוא מסוגל להוביל את המערכה. חיים לבקוב (1998-1916), ממפקדי הפלמ"ח, שהגיע עם קבוצת חברים שאותם העריך דיין, סיפר שביום קרב **כשאזלו המים והלוחמים סבלו מצמא דיין אמר להם: "שמעו, אתם כאן, בחפירות, תחת העצים בצל. אם אתם צמאים - תארו לכם עד כמה צמאים הסורים המתרוצצים מולכם בשדה ותחת השמש". לבקוב סיפר על מקרה נוסף שבו רגם מודאג שאל את דיין מה לעשות מכיוון שיש לו רק שמונה פצצות מרגמה. דיין ענה לו: "תירה את הראשון, לאחריו את השני, השלישי וכו' - וכשתגמור גם את השמיני תחזור אליי ונראה מה עוד תוכל לעשות".[[8]](#footnote-8)**

**להתקפה הרגלית של הסורים קדם ריכוך ארטילרי. גדודי הרגלים נעו התקדמו ראשונים, ומאחוריהם נעו הטנקים והשריוניות - לאורך 600 המטרים שבין משטרת צמח וביצורי המגינים. הכוחות המגינים עצרו די מהר את הרגלים, אך את השריוניות והטנקים היה קשה יותר לעצור, ושניים מהם חדרו את גדרות המשק. בסביבות השעה 8:00 נעצרה ההתקפה הסורית באמצעות שימוש שעשו המגינים בבקבוקי מולוטוב ובמטולי פיאט שאותם הביא דיין לעמק הירדן.**[[9]](#footnote-9) **בשלב הזה התנהלה מלחמת התשה סטטית בין העמדות של הצדדים. בסביבות 13:30 חל מפנה - הנפוליאונצ'יקים נפרקו ליד אלומות שעל הרכס השולט על הדגניות. עוד במהלך הבוקר התגלעו חילוקי דעות בין דיין ומפקד התותחנים על העיתוי של הפעלת הנפוליאונצ'יקים שהוצבו על הרכס ממערב לירדן. דיין, בניגוד למפקד החטיבה ולמפקד התותחנים, סבר שיש לחכות ולהפעילם רק למחרת ברגע קריטי שבו ניתן יהיה לשבור את רוח האויב. ואולם, לאחר שקיבל דיווח על כך שמצבם של מגיני הדגניות נואש, הבין שיש לפעול באופן מידי. התותחים הפגיזו את מִפקדת הכוח הסורי בצמח, שכנראה לא ציפתה לכך. ההרעשה הארטילרית עשתה את שלה - בעיקר בשל גורם הרעש וההפתעה - והכוחות הסוריים החלו לסגת בבהלה ובאנדרלמוסיה. דגניה ניצלה, והקרב הפך לחלק מאתוס המלחמה.**

לאחר הנסיגה של הסורים, בעוד אנשי דגניה מתארגנים, לקח דיין הצידה את לוי אשכול, שהיה **עוזר שר הביטחון וחבר דגניה ב', ונזף בו על כך שאנשי דגניה ב' לא הכינו חפירות כראוי. דיין דרש שישפרו מיד את החפירות סביב היישוב. אשכול עשה כדבריו, אבל ייתכן שהדבר פגע ביחסים ביניהם בשנים שלאחר מכן.**

**דיין החליט לבדוק מה המצב במשטרת צמח, שנכבשה לזמן קצר על־ידי הסורים ושימשה אותם כמפקדה במהלך הקרב. כשנכנס לצמח וראה שהיא ריקה, הבין דיין שהכוח הסורי פשוט עזב את המקום, כנראה מיד לאחר ירי פגזי התותחים על האזור. הדבר הזה הוביל אותו למסקנות מרחיקות לכת בנוגע לאויב הערבי:**

**זה עשה עליי רושם בל יימחה. הטיול לצמח בלילה, כשראיתי שהם השאירו הכול וברחו, זה חרט בי רושם אדיר. איך בשלושה או ארבעה פגזים הם קמו וברחו, ולא ידעו מהחיים שלהם, ולא הבחינו בין ימינם לשמאלם. עם הפגז הרביעי שלנו כל ההתקפה הסורית נגמרה. הבריחה שלהם ללא התקפה - כי איש לא עלה על צמח, ובערב הם כבר לא היו. אז חשבתי, אם נותנים דפיקה אחת בפח - הם כולם בורחים, כמו ציפורים.[[10]](#footnote-10)**

**זה היה המפגש הקרבי ראשון של דיין עם יחידות סדירות של צבא ערבי. האירוע הזה השפיע על תפיסתו כיצד יש להילחם בהם, בעיקר על הנטייה של יחידות צבא ערביות להישבר תחת לחץ. לאחר מכן התברר לו שהמסקנה הזאת אינה תמיד נכונה, והמחיר על כך היה כבד.**

**דיין הושפע מאוד גם מן המראות הקשים של המלחמה. אירועי הלחימה וההרג שחווה עד אז לא היו קשים כל־כך. המראות של הגופות שננטשו בשדות צמח ודגניה ושל הפצועים הרבים שלא פונו מהם השפיעו עליו מאוד. הוא כתב על כך: "קרב קשה, טרגי ומדכא, נשפך בו הרבה דם צעיר. לא דם חיילים למודי מלחמה. דם נערים הפוגשים פעורי עיניים את המוות. פצועים נעזבו נאנקים בצד הדרך".**[[11]](#footnote-11)

**לאחר סיום הקרב בדגניה נקרא דיין לתל־אביב, ושם הטיל עליו יצחק שדה את תפקיד מפקד גדוד 89.**

הקמת גדוד הפשיטה 89

**הדפוסים של גדוד הפשיטה הממוכן 89, או גדוד הקומנדו למטרות פשיטה, דומים מאוד לאלה שאפיינו מאוחר יותר יחידות קטנות ומיוחדות שהוקמו בצה"ל, בהן יחידה 101 בפיקודו של אריאל שרון, סיירת מטכ"ל בפיקודו של אברהם ארנן, שייטת 13 בפיקודו של יוחאי בן־נון וסיירת רימון בפיקודו של מאיר דגן. היחידות האלה הוקמו בנסיבות מיוחדות - חלקן פורקו וחלקן הוקמו מחדש. הדגם המקורי היה כמובן הפלמ"ח - על ההווי בו, הרעוּת, סגנון המנהיגות והתרבות, אולם בתקופה הזאת הפלמ"ח כבר לא היה קיים, וכוחותיו שולבו בשלוש חטיבות שהתמזגו עם צה"ל.**

**ההשראה להקמת הגדוד היו יחידות פשיטה בריטיות, שהן ומפקדיהן הפכו לאגדה. למשל, קבוצת המדבר ארוכת הטווח**  (LRDG - Long Rang**e** Desert Group)**בפיקודו של מייג'ור רלף בגנולד, שהוקמה ב־1940, וצבאו של פופסקי**(PPA - Popski'sPrivate Army)  **בפיקודו של  מייג'ור ולדימיר "פופסקי" פניאקוב שהוקם ב־1942.**[[12]](#footnote-12) **היחידות האלה, שהיו מצוידות ברכבי שטח מדברי, ערכו פשיטות עומק בעורף האויב, והשמידו מתקנים לוגיסטיים חשובים כמו מצבורי דלק ושדות תעופה. ליחידות האלה הייתה גם חשיבות פסיכולוגית משום שערערו את הביטחון העצמי של האויב הגרמני שגם בעורף לא הרגיש בטוח.**

**שדה הגה את הרעיון של הגדוד, ודיין היה מי שהוציא אותו לפועל. למעשה, הוא הקים יחידה יש מאין. הגיוס ליחידה היה סלקטיבי - בשיטת חבר מביא חבר. ההווי בה היה מיוחד, פרוע במקצת וקרא תיגר על ההיררכיה, המשמעת והכללים הנוקשים המאפיינים ארגון צבאי. ביחידה מן הסוג הזה הייתה נטייה לקחת סיכונים, לעיתים גדולים, ולפעול בדרך לא קונוונציונלית. התרבות של היחידות והרוח ששררה בהן שיקפו במידה רבה את אופיו הכריזמטי והמיוחד של מייסדי היחידות ומפקדיהן, וקיבלו השראה ישירה מהם.**

**וכך תיאר דיין את הקמת הגדוד:**

כאשר חזרתי מעמק הירדן התחלתי בהקמת "גדוד הפשיטה הממוכן". ניתן לי מספר - 89 - והוא היה חלק מן החטיבה המשוריינת של יצחק שדה. החטיבה, לפחות בזמני, לא פעלה למעשה מעולם כיחידה אחת, ומבצעיו של הגדוד היו עצמאיים. **שמחתי מאוד על התפקיד, זה היה בדיוק מה שרציתי. יצחק הסביר לי שהגדוד צריך להיות משהו מעין יחידות הפשיטה לעומק המדבר שהפעילו הבריטים במלחמת העולם השנייה, ו"צבאו הפרטי של פופסקי". כמובן בהיקף קטן, מקומי, בלי האמצעים והמרחבים של המעצמות במלחמתן, אולם באותה רוח של העזה ואי שגרתיות.** בראשונה נאמר לי, שהגדוד ינוע כולו על ג'יפים ויהיה יחידה קטנה וקלה ביותר. בלי נשק מסייע ובלי שריון. תפקידו לחדור לעומק שטחי האויב ולפעול מאחורי הקווים. אולם אחר כך, כאשר נקבע התקן, הוחלט שתהיה בגדוד גם פלוגה מסייעת והרכב העיקרי יהיה חצי הזחל. האמת היא, כי אף שדברים אלה חשובים ועתידים לקבוע את כושר הלחימה של הגדוד, אותי הם לא העסיקו ביותר. סגני, יוחנן פלץ, קצין מנוסה מן הבריגדה היהודית, טיפל בצד הארגוני והתקני של הגדוד; ואילו אני התרכזתי בגיוס האנשים ובבחירתם. [...] רבים מן המצטרפים לגדוד באו מיחידות אחרות, והיה עליהם לקבל ממפקדיהם רשות לעבור אלינו. דבר זה לא תמיד נעשה. ברשות ושלא ברשות האנשים הגיעו. [...] הנשק והאנשים הגיעו לבסיס טיפין טיפין; אך העיקר היה בו מיומו הראשון. רוח קרב, שאיפה לצאת לפעולות ולהכות באויב, אמונה בעצמנו ובכוחנו.[[13]](#footnote-13)

**דיין חזר מצמח כשהצלחת הדיפת הצבא הסורי נזקפת בין היתר לזכותו. ביטחונו העצמי, שהתערער בעקבות הפציעה, התחזק שוב, כפי שכתב: "מה שראיתי בצמח בלילה עשה אותי קרבי מחדש".**[[14]](#footnote-14) **הוא תיאר לשדה את הקרבות, וטען שניתן לערער את הצבא הערבי בקלות יחסית. הוא הוסיף שכעת הוא מבין מדוע גדוד ממוכן כזה, "חיל פרשים ממונע", יהיה אפקטיבי כל־כך.**

**הצעד הראשון שיש לעשות בעת הקמת יחידה מיוחדת או יחידת עילית הוא לבחור בקפידה את האנשים - לא כל אחד מתקבל. דיין גייס ומיין את המועמדים מארבעה מקורות: חבריו מנהלל ומיישובי העמק; יוצאי ארגון הלח"י שפורק - צעד שהעיד על פתיחותו ועל חוסר העוינות שחש כלפיהם, בניגוד לרבים מחבריו בפלמ"ח; ותיקי היחידה לפעולות מיוחדות של ה"הגנה" מתל־אביב, שהשתתפו בקרבות יפו; ומתנדבים יהודים מהתפוצות.**[[15]](#footnote-15) **סגנו של דיין, שנבחר על־ידי יצחק שדה, היה יוחנן פלץ,**[[16]](#footnote-16) **שהיה בעל מוניטין של לוחם נועז במיוחד. פלץ סבר שהוא עצמו כבר בשל לפקד על יחידה, אך שדה שכנע אותו ואמר לו: "אם מפקד הגדוד יהיה מי שאני חושב עליו, יותר טוב לך להיות סגנו מאשר מפקד גדוד עצמאי. זה איש חשוב ובעל עתיד".**[[17]](#footnote-17)

**פלץ ודיין נפגשו לראשונה בתל־אביב, ובין השניים נוצרו יחסי הערכה הדדית - זאת אף שהאחד התנהל ונראה כאיש צבא בריטי נוקשה והאחר נראה כלוחם גרילה. בהמשך עורר הניגוד הזה מתח ביניהם. דיין ביקש מפלץ לעזור לו לארגן גדוד המיועד לפשיטות מאחורי קווי האויב. בכך קבע דפוס שחזר על עצמו גם כששימש רמטכ"ל - להשאיר לסגן, שעליו הוא סומך, לטפל בפרטים הארגוניים והלוגיסטיים. הוא נהג כך משום שהיה מודע לחשיבותם של הפרטים הארגוניים אך גם למגבלות אופיו בכל הנוגע לעיסוק המתיש בהם. פלץ פנה לדיין בשני מקרים שבהם היה זקוק לגיבוי מול המטה הכללי כדי להשיג ציוד שהיה נחוץ להפעלת מרגמות ומקלעים. דיין עשה כבקשתו.**[[18]](#footnote-18)

**הבעיות העיקריות שעמדו בפני פלץ ודיין היו כוח אדם ואמצעים. רוב האנשים הטובים כבר השתייכו למסגרות אחרות, וקשה היה למצוא אנשים איכותיים. לפיכך פנה דיין לגייס אנשי לח"י, שרבים ממפקדי ה"הגנה" לא רצו בהם. פלץ התרשם שדיין לא רוצה פלמ"חניקים משום שקיים בו רצון להוכיח שהוא טוב מהם. הוא הסביר לדיין שאנשי קומנדו הם מתנדבים, ולכן הצבא צריך לאפשר לאלה החפצים בכך לעזוב את יחידותיהם ולעבור לגדוד 89. כך שכנע פלץ את אנשי פלוגתו לשעבר, בראשם עקיבא סער מגדוד 43 של חטיבת קרייתי, לעבור לגדוד החדש. מפקד הפלוגה היה עמוס בן־גוריון, בנו של ראש הממשלה. כשנודע לבן־גוריון הצעיר שדיין גנב לו פלוגה שלמה, הוא פנה לאביו בטרוניה: "איזה מין צבא אתה בונה פה, שגונבים אנשים אחד מהשני".**[[19]](#footnote-19) **בעקבות הפנייה התקיפה של עמוס בן־גוריון חזרו סער ואנשיו לחטיבת קרייתי, שם הוכנסו למעצר. דיין המשיך ללחוץ על בן־גוריון האב, ולבסוף סוכמה פשרה בתואנה של אי הבנה בין הצדדים. על־פי הפשרה, שהייתה הישג לגדוד 89, הורשו סער וחלק מאנשיו להצטרף לגדוד של דיין.**

**למרות המהלך עדיין היו חסרים חיילים לגדוד, וסער פנה למפקד גבעתי (חטיבה 5) צבי צור וביקש סיוע. צור השיב שאין לו אנשים לתת אלא אם ירצה לקחת את אלה שיושבים במעצר החטיבתי. במעצר ישבו באותה העת 18 חיילים שנאשמו בין היתר בסחיבה, בביזה ובנפקדוּת. סער הבטיח להם שיבטל את המשפטים והעונשים הצפויים להם תמורת הצטרפות לגדוד. כולם הסכימו, וכך חזר לגדוד עם 18 לוחמים נוספים.**

**השמועה שדיין סוחב אנשים ליחידתו גרמה לכך שמפקדי חטיבות רבות לא הרשו לאנשי 89 אפילו להיכנס בשער החטיבה. ואולם, רבים, ששמעו על יחידת קומנדו וג'יפים, הגיעו כדי להצטרף. דיין הקיף את עצמו בחבורה נאמנה של אנשי העמק שהכירו אותו מילדוּת.[[20]](#footnote-20)**

**לגדוד 89 יצא שם של יחידה פרועה, לא ממושמעת וססגונית (קשה שלא לחשוב על הדמיון לתדמית של יחידה מפורסמת אחרת - ה־101 - שמפקדה היה שרון ופטרונה היה דיין). כאשר אמרו לדיין שחסרים ג'יפים ביחידה השיב: "תשיגו".**[[21]](#footnote-21) **אנשים שישבו בכלא זמן קצר קודם לכן בגין סחיבות לא היו צריכים יותר מרמז, וג'יפים אזרחיים נסחבו והגיעו ליחידה. עד היום קיים בצה"ל נוהג של יחידות המכוּנה "השלמות ציוד", וכולל גניבות קטנות של ציוד מיחידות שכנות שהמפקדים מעלימים עין מהן. מעל לכול, שררה רוח המפקד שהקרין אווירה של חֶברמניות, שעודדה יוזמות אבל גם מעשי קונדס. לדוגמה, כשנכנס דיין דרך השער הראשי של הבסיס נהג לחלוף על פני השוטר הצבאי בשער, ועצר רק כ־30 מטרים אחרי נקודת הבדיקה, וכך אילץ את השומר להגיע עד אליו. באחד הימים סירב אחד השוטרים להגיע עד אליו, ואף איים שיירה בו אם לא יחזור לנקודת הבדיקה. דיין האיץ את הג'יפ ונמלט.**[[22]](#footnote-22)

**הרוח הקונדסית הזאת הייתה מקובלת אז בקרב חיילי הצבא, שהיה בשלבי הקמה, אך לדיין ההתנהגות הזאת הייתה טבעית. עשר שנים לאחר מכן, כשהיה רמטכ"ל, סיפר דיין על כך בכנס של לוחמי גדוד 89. ההתנהגות הזאת העלתה את קרנו בעיני החיילים, והפיחה בהם תחושה של ייחוד ורוח קרב.**[[23]](#footnote-23) **האווירה בגדוד הייתה חופשית, והוא התנהל בצורה דומה לזו של גדודי קומנדו דומים. דיין תיאר: "המשטר בגדוד שלנו [...] אין דומה לו בגדודים אחרים. אין אצלנו משטרה, וכל איש רשאי לעזוב וללכת אם ברצונו בכך. אבל עם זאת, אין האנשים עוזבים כי לא במקרה באו לכאן".**[[24]](#footnote-24)

**המגויסים לגדוד עברו הדרכה מזורזת בהפעלת כלי הנשק. תוך חודש סיים הגדוד את ההכנות. בינתיים הוקמה פלוגה רביעית, שכללה מתנדבים מחו"ל. שאלת הקומנדו עלתה באופן מהותי כשפלץ ביקש לדעת איך לאמן את הגדוד ולאילו משימות. מעֵבר לתשובה מעורפלת שקיבל מדיין ומשדה על כך שהגדוד יפעל בעומק קווי האויב (עומק הוגדר בזמנו כ־10 ק"מ, זאת בניגוד ליחידות הפשיטה הבריטיות שפעלו מאות קילומטרים מאחורי קווי האויב) ויגרום לבלבול ולמהומה במחנה האויב, כדי לערער את ביטחונו, לא קיבל פלץ תשובות ברורות. פלץ הִקשה וטען שהגדוד אינו מסוגל באמת לקיים את עצמו מבחינה לוגיסטית בעומק האויב, ולבסוף הופעל כגדוד פשיטה ממוכן. במובן הזה לא היה היחיד בצה"ל (למשל, גדוד 9 של חטיבת הנגב היה כזה), אך בשל מפקדו היה הידוע ביותר.**

הלחימה באצ"ל

**המשימה הראשונה שהוטלה על גדוד 89 לא הייתה נגד ערבים אלא נגד יהודים - חברי האצ"ל. העובדה שהיה מוקף באנשים קרובים ונאמנים אפשרה במידה רבה לדיין לעמוד במבחן הקשה שהטיל עליו בן־גוריון - מעצר אנשי האצ"ל בפרשת האונייה "אלטלנה". דיין סיכם את הפרשה:** "הסכסוך בין הממשלה לאצ"ל היה מדיני. ההד הצבאי שלו - לפחות ההתנגשות בחוף כפר ויתקין - נעדר צליל אמת: לא זה המאבק ולא זה האויב".[[25]](#footnote-25)

בתחילת 1947 החליט האצ"ל להעלות לארץ לוחמים רוויזיוניסטים על נשקם, וביוני אותה שנה רכש אונייה מעודפי הצבא האמריקני ואייש אותה בצוות יהודי. הספינה נרשמה כ"אלטלנה" - שם העט של זאב ז'בוטינסקי. אחרי עיכובים שונים הגיעה לחופי הארץ ביוני 1948, בעיצומה של ההפוגה הראשונה במלחמה. על האונייה היה נשק רב ו־940 נוסעים, בהם 120 נשים. הממשלה והאצ"ל הסכימו שפריקת האונייה תיעשה בכפר ויתקין. ואולם, בין הצדדים התעוררו חילוקי דעות קשים מכיוון שהממשלה דרשה שהנשק יעבור כולו לצה"ל בעוד האצ"ל דרש שיחידותיו, ששולבו באותה תקופה בצה"ל, יקבלו עדיפות בחלוקת הנשק - הן מבחינת האיכות והן מבחינת הכמות.

על רקע המחלוקת הופסקה פריקת האונייה, וחטיבת אלכסנדרוני קיבלה הוראה לכתר את כפר ויתקין ולהחרים את האונייה על ציודה. מנחם בגין, שהיה על האונייה, קיבל אולטימטום למסור את הנשק שנפרק מן האונייה, ולאחר שחלף המועד החלו חילופי אש, שבהם נהרגו שישה אנשי אצ"ל ושני חיילי צה"ל. האונייה נמלטה לתל־אביב מכיוון שבגין קיווה שתומכי האצ"ל הרבים יאלצו את הממשלה להגיע לפשרה. ואולם בתל־אביב נערכו כוחות צה"ל רבים, ובליל 22 ביוני החל קרב נוסף ביניהם ובין אנשי האצ"ל. בשלב הזה הורה בן־גוריון להפגיז את האונייה. לאחר שנורה לעברה פגז מתותח של צה"ל היא החלה להתפוצץ, וננטשה על שרטון מול החוף. בקרב בחוף נהרגו עוד חייל צה"ל ועשרה אנשי אצ"ל. בסך־הכול נהרגו באירוע 16 אנשי אצ"ל ושלושה חיילי צה"ל. חלק מן הנשק מצא את דרכו לצה"ל. אף שזו הייתה נקודת השפל ביחסים בין המחתרות, נהוג לציין את האירוע ככזה שחתם את המעבר לעידן של מדינה אחת שבה צבא אחד.

**בעת שאלטלנה עגנה בכפר ויתקין ניתנה לחטיבת אלכסנדרוני הפקודה למנוע את פריקתה כדי שמטענה לא יגיע לידי האצ"ל. ואולם, מכיוון שרבים מאנשי החטיבה היו אנשי האצ"ל התעורר חשש שאין זה נכון להטיל עליה את המשימה. המטכ"ל חיפש אחר יחידה שתוכל להגיע לסייע ושנחשבת נאמנה לשלטונות, וחטיבה 8, שהייתה לא רחוקה מכפר ויתקין נמצאה מתאימה למשימה. דיין יכול היה להתחמק, אבל בחר לבצע את ההוראה שנתן לו שדה, ויותר חשוב אולי - הוכיח את נאמנותו לבן־גוריון.**

**דיין בחר לקחת איתו את הפלוגות שעליהן יכול היה לסמוך בתרחיש של מלחמת אחים נגד האצ"ל - את בני העמק שאותם הכיר היטב ואת אנשיו של עקיבא סער. רבים מאנשי הפלוגה השלישית (למעשה, פלוגה א') היו אנשי הלח"י והאצ"ל, ולא ברור היה כיצד ינהגו במצב הקשה הזה. בנוסף, ההשבעה למדינת ישראל התקיימה רק ב־28 ביוני, והם עדיין לא התחייבו לציית למדינת ישראל ולחוקיה. דיין החליט שלא להעמיד אותם בניסיון, ואף הגדיל לעשות, ובאמתלה של ביקורת נשק אסף מהם את רוביהם, והוציא מהם את הנוקרים. לאחר מכן יצאו הוא, שתי הפלוגות האחרות ופלוגה נוספת מגדוד השריון 82 לכפר ויתקין.**[[26]](#footnote-26)

**פקודתו של דיין לאנשיו הייתה להימנע מהתנגשות עם אנשי האצ"ל, ועם זאת להשיב אש אם יותקפו. הוא תודרך על־ידי ראש המפקדה הארצית של ה"הגנה" ישראל גלילי, שריכז את הטיפול בפרשה עם מפקד המרחב האלוף דן אבן. משימתו הייתה לכתר את האונייה, למנוע מאנשיה פריצה עם הנשק שפרקו ולעצור כל כוח חיצוני שירצה לחבור אליה. בשעה שהחטיבה הקיפה את כפר ויתקין פרץ דיין עם הג'יפים והזחל"מים שברשותו את קו ההגנה של האצ"ל, ודחק אותם לרצועה צרה בחוף הים.**

**לאחר שכיתר את אנשי האצ"ל נמשך המשא־ומתן בין נציגי הצדדים. בתום חילופי האש טען כל אחד מן הצדדים כי האחר הוא שפתח ראשון באש. דיין טען שאנשיו ירו ירי אפקטיבי רק לאחר שאחד מאנשיו נהרג וכמה נפצעו.**[[27]](#footnote-27)

**בשלב מסוים העביר דיין את הפיקוד לאורי בר־און (1985-1925), בן נהלל. הוא הסביר לבר־און שניתנה לו הנחיה ללוות את ארונו של אל"ם דוד (מיקי) מרכוס לארצות־הברית, ועזב את השטח. ב־22 ביוני השתתף בר־און כנציג גדוד 89 בפגישה שהתקיימה בין יעקב מרידור מהאצ"ל לאלוף דן אבן, שבה הכתיב האחרון את תנאי הכניעה של האצ"ל. בשעה שמרידור חתם על ההסכם "אלטלנה" הייתה כבר ליד חופי תל־אביב, לקראת סיומה הטרגי של הפרשה.**

**בנוגע להיעדרותו של דיין מן הזירה נותרו שאלות פתוחות. ייתכן שהדבר מעיד על ניסיון להימנע מההתמודדות עם מצב לא נוח - דפוס התנהגות שאפיין אותו גם בהמשך דרכו. עם זאת, דיין קיבל על עצמו לבצע את המשימה אף שיכול היה להתחמק ממנה. בנוסף הוא תפקד בה על־פי העדויות ללא היסוס, תואר כ"נמרץ, תוקפני ובעל תנופה",**[[28]](#footnote-28) **ולא חשף בשום אופן את הקונפליקט הפנימי שחווה. טבת מעלה כמה אפשרויות להסבר התנהגותו:**

**ייתכן והרגיש שהביא את המשימה לנקודה שבה הוא יכול "להעביר את המקל" למישהו שניתן לסמוך עליו והוא יכול לעזוב, גם זה היה דפוס שאפיין אותו. כשהרגיש שהנושא "פתור" הרגיש חופשי להעביר את סיום הטיפול לסגנו. ייתכן שלא רצה להיות מעורב יותר מדי בפרשה שידע שתהיה בעייתית ותרדוף פוליטית את כל המעורבים בה. יצחק רבין, שנטל חלק מרכזי בהכנעת הספינה בחוף תל־אביב, נרדף על־ידי חלקים בציבור אשר מעולם לא סלחו לו על חלקו בפרשה.**[[29]](#footnote-29)

**תהיה אשר תהיה התשובה - בעוד המשבר בעיצומו והירי נמשך, נסע דיין ב־21 ביוני לביתו כדי להיפרד מאשתו ומילדיו לפני נסיעתו לארצות־הברית.**

קפטן אברהם (אייב) באום

**קולונל דוד דניאל (מיקי) מרכוס היה קצין אמריקני יהודי בוגר מלחמת־העולם השנייה, שהתנדב לסייע לצה"ל חסר הניסיון, ששיווע לקצינים מצבאות מערביים בעלי ידע וניסיון בפיקוד בכיר. באותה תקופה רוב הקצינים היהודים, בוודאי הארץ־ישראלים שהשתתפו במלחמה בצבאות המערב, לא הגיעו ליותר מדרגת מייג'ור (רס"ן). מרכוס עשה שירות חשוב לצה"ל בייעוץ ובהדרכה, וכתב דוחות על־פי בקשתו של בן־גוריון, שכללו המלצות לשיפור יכולתו של צה"ל. ב־28 במאי 1948 קיבל מרכוס פיקוד על חזית ירושלים ושלוש החטיבות בגזרה הזאת - הראל, עציוני וחטיבה 7. סופו של מרכוס היה טרגי: ב־11 ביוני 1948 בשעה 3:40 לפנות בוקר יצא מרכוס מן המחנה שבו שהה, והודיע על כך לשומר. עד שחזר נעשו חילופי זקיפים מוקדם מן הצפוי, והזקיף בשער לא הכיר אותו. כשחזר למחנה הזקיף שאל אותו מי הוא. מרכוס ענה באנגלית, והשומר, שלא הבין אותו, ירה בו למוות.**

**לאחר מותו הוטס מרכוס מהארץ לקבורה במכללת וסט פוינט, האקדמיה הצבאית של ארצות־הברית. הוחלט שדיין ויוסף הראל (2008-1918, מפקד אוניות מעפילים, בהן "אקסודוס", מראשי קהילת המודיעין) יֵצאו ללוות את הארון כמשמר כבוד. לדיין שהיה אז רס"ן הוענקה דרגה זמנית של סא"ל. בנוסף הוכנו לו במיוחד מדי ייצוג, שכן לא היו קיימים אז בצה"ל. לאחר טקס הקבורה, שהתקיים ב־30 ביוני, נשאר דיין במשך כשבוע בניו יורק.**

**האירוע המשמעותי ביותר בביקורו של דיין בארצות־הברית היה פגישתו, המקרית כנראה, עם אברהם ג' באום, שהיה אז קפטן (סרן) בצבא האמריקני והיה בוגר קרבות מלחמת־העולם השנייה. באום היה בקשר עם טדי קולק,**[[30]](#footnote-30) **שיצא בראש משלחת ה"הגנה" לארצות־הברית כדי לרכוש נשק ולהעבירו לארץ. באום היה יצרן חולצות נשים בניו יורק. תפקידו היה לראיין ולמיין מתנדבים אמריקנים ל"הגנה", ולאחר מכן לצה"ל. דיין נפגש עם באום לקוקטייל בבר של מלון 14, שבו שכנו משרדי משלחת ה"הגנה" ואנשיה. בפגישה השתתפו גם קולק והראל. דיין התרשם מאוד מבאום: "אייב באום היה אחד הלוחמים היותר נועזים, עטורים ומצולקים של צבא ארצות־הברית במלחמת העולם השנייה. מפקד הדיוויזיה המשוריינת ה־4, הגנרל ג'ון ס' ווד כינה אותו 'החייל היותר אמיץ במלחמת העולם השנייה'".**[[31]](#footnote-31) **שמו של באום יצא לתהילה בשל משימה (שתתואר להלן), שהוביל לתוך השטח הגרמני ושבה הוכיח אומץ ומנהיגות יוצאי דופן.**

**באום, שהיה גזרן במתפרה, התגייס לצבא האמריקני מיד לאחר המתקפה היפנית על פרל הרבור ב־7 בדצמבר 1941, ושירת כקצין מבצעים בגדוד חי"ר משוריין בפיקודו של לוטננט־ קולונל קרייטון ו' אברמס.**[[32]](#footnote-32) **במרס 1945 יזם הגנרל ג'ורג' פטון משימה חשאית לשחרור מחנה השבויים המלבורג שעל גדות הנהר זאלה, שנמצא כ־90 ק"מ בעומק קווי האויב - מאחורי שתי דיוויזיות של הצבא הגרמני. הובלת כוח הפשיטה הוטלה על באום, שכבר נחשב לוותיק קרבות, והשתתף בנחיתה בנורמנדי (שם נפצע בקרב). הכוח נקרא על שם מפקדו - כוח משימה באום - וייעודו היה פשיטה על המחנה ושחרור השבויים.**

**הכוח השתייך לדיוויזיה המשוריינת הרביעית. מפקד הגדוד אברמס הקצה לכוח 10 טנקי שרמן, 6 טנקים קלים מסוג**M3 **סטיוארט, 27 זחל"מים (להסעת השבויים), 3 תותחים קלים נגררים, רכב רפואי ו־7 ג'יפים. סך־הכול מנה הכוח 11 קצינים, 303 חיילים, 16 טנקים, 28 זחל"מים ו־13 כלי רכב מסוגים שונים. כוח באום יצא למשימתו ב־26 במרס 1945, לאחר הפגזה כבדה של האמריקנים על עמדות הגרמנים. ב־21:00 חצה הכוח את נהר מיין, וניסה לפרוץ את קווי הגרמנים. בדרכו נתקל בריכוזי גרמנים שעליהם לא ידע המודיעין האמריקני, איבד כמה טנקים וחיילים, ומפקד הכוח באום נפצע. למרות פציעתו המשיך באום להוביל את הכוח בנחישוּת ובמהירות לעבר מחנה השבויים. בדרך שחרר כ־1,200 חיילים מן הצבא האדום. ואולם, מטוס סיור של הצבא הגרמני הבחין בשיירה, והגרמנים הכינו מארב טנקים קרוב למחנה השבויים. בקרב שהתחולל איבד באום טנקים וכלי רכב נוספים, ועד שהגיע למחנה איבד כ־30% מכוחו. בנוסף, בהגיעו למחנה נוכח באום שמספר השבויים בו הרבה יותר גדול מ־300 שאותם נשלח לשחרר. הוא הציע לשבויים שתי אפשרויות - לברוח ברגל או להישאר במחנה עד השחרור. לאחר התארגנות יצא מן המחנה כשהוא לוקח עימו שבויים רבים ככל האפשר.**

**בדרכו של כוח באום בחזרה עקבו אחריו הגרמנים וכיתרו אותו. לאחר קרב קצר וקשה הושמד הכוח, איבד 26 חיילים ושרידיו התפזרו לכל עבר. הלוחמים שלא נהרגו נפלו בשבי הגרמנים, כולל באום. גם 57 הכלים של הכוח הושמדו כולם או נפלו שלל לידי הגרמנים.**[[33]](#footnote-33)

**בשל הסיכון העצום שהיה כרוך בפעולה טענו רבים שהסיבה היחידה לביצועה הייתה שחרורו של קולונל ג'ון ווטרס - בעלה של בתו של גנרל פטון עטור התהילה. כשנודע הדבר לעיתונות, נמתחה ביקורת נוקבת על פטון. הגנרל דווייט אייזנהאואר, מפקדו של פטון, נזף בו. פטון הכחיש עד מותו שהנחו אותו שיקולים לא ענייניים, וטען שהחליט על הפעולה בשל החשש מכך שהשבויים יוצאו להורג עם נסיגת הגרמנים, ולכן הרגיש חובה לחלצם ללא קשר לחתנו. הוא הודה בכישלון, אך הסביר שטעותו הייתה בשליחת כוח קטן מדי למשימה בשטח שבו היו כוחות גדולים של גרמנים. לבאום העניק פטון את צלב השירות המצוין.[[34]](#footnote-34) מחנה השבויים שוחרר עשרה ימים מאוחר יותר עם התקדמות הצבא האמריקני.**

**למרות כישלון הפעולה זו נחשבה לאחת הפעולות הנועזות של כוח אמריקני, והציתה את דמיונם של רבים. דיין, שמוּנה למפקד של יחידת פשיטה ממוכנת, היה חסר כל ניסיון בסוג הלחימה הזה. למעשה, הלחימה שהכיר עד אז הייתה רגלית - בין שהייתה בהגנה, בהתקפה או בפשיטה. הסתערות פרשים התאימה ללחימה נגד שבטי הבדואים בנהלל, והיה לה מקום בפנטזיות נעורים, אך היא הייתה חסרת ערך בלחימה מודרנית. לדיין לא היה מושג ממשי איך יחידה כזאת נלחמת ומממשת את ייעודה כיחידת פשיטה, ועל כן אין זה מפתיע ששתה בצמא את דבריו של באום. באום הסביר לדיין את עיקרי תורתו - תורת הפשיטה הממוכנת־משוריינת:**

1. **אם יש דרך - נצל אותה.**
2. **תקוף בכוח גדול גם יעד שניתן להפילו באמצעות בידי כוח קטן. עשֵׂה כל מאמץ ליצור רושם שהכוח גדול הרבה ממה שהוא.**
3. **פרוץ בעוצבות צרות, ועדיף מכול - בטור אחד.**
4. **נצל את כוח האש כגורם פסיכולוגי יותר מאשר כנשק לקטילה. אויב נפחד הוא שני רק לאויב מת.**
5. **עם כוח זעיר עליך לנוע כל הזמן. ברגע שעצרת - איבדת את העדיפות ככוח משוריין.**
6. **אל תשמור יחידות עתודה. נצל אותן כדי שהאויב יחשוב שיש לך עוד.**
7. **השתמש בחיל רגלים לצורך כיבוש היעד.**
8. **שמור את השריון להתקפת נגד.** [[35]](#footnote-35)

**בזיכרונותיו הוסיף דיין הערות, שהעיקרית שבהן הייתה התנועה המהירה בקרב. הוא ציין שמאפייניה של המלחמה שבה השתתף באום - החזית מול גרמניה באירופה של מלחמת־העולם השנייה - הייתה שונה מהמלחמה שהתנהלה בארץ, אבל יש כמה קווי דמיון שמהם ניתן ללמוד: העיקרי שבהם הוא שעל המפקד להימצא בחזית המגע, לנוע ללא הרף, ללמוד את הדברים דרך עיניו שלו, ולא דרך עיני אחרים - וכך לכוון את הפעולה.**[[36]](#footnote-36)

**נקודה חשובה שאינה מוזכרת בזיכרונותיו ולא בספרו של טבת, אבל ניתן להניח שעברה בראשו של דיין, היא ההבדל בין כושר הלחימה של הוורמאכט הגרמני ובין זה של היריב הערבי שעימו התמודד צה"ל. בעוד הוורמאכט התאושש עד מהרה מההלם של הפשיטה של באום והתארגן באופן אפקטיבי - ניסיונו של דיין בצמח הוביל אותו למסקנה שפשיטה מהירה עם תנועה ואש תערער את הכוח הערבי ותגרום לנסיגתו.**

פשיטת גדוד 89 על לוד־רמלה

**ב־20 במרס 2003 פלשו כוחות אמריקניים לעיראק במסגרת מבצע "חופש לעיראק" (שנודע גם כמלחמת המפרץ השנייה) במטרה לשים קץ לשלטונו של הדיקטטור צדאם חֻסין. ב־5 באפריל הגיעה דיוויזיית החי"ר השלישית לפאתי בגדאד ואיתה כוחות מארינס. החשש היה שבגדאד מבוצרת היטב ושמגיניה מתכוננים להפוך את הקרב על העיר לקרב בנוסח סטלינגרד.[[37]](#footnote-37) בתוכניות הראשונות של האמריקנים דוּבר על כיבוש הדרגתי של העיר - שלב אחר שלב באופן מדוד וזהיר. ואולם שר ההגנה דונלד רמספלד דחק לתוצאות מהירות. בניגוד לגנרלים הבכירים, המפקדים בשטח, שצברו ניסיון בלחימה מול העיראקים, העריכו שהאויב אינו נחוש מאוד.**[[38]](#footnote-38) **מפקד חטיבה 2 החליט לבחון את חוזק ההגנה, ולבצע "ריצת רעם"** Thunder Run)) **- פשיטה משוריינת.**[[39]](#footnote-39) **כוח משימה 1-64 של החטיבה, שכלל כמה טנקי אברמס ונגמ"שי ברדלי בסדר גודל של צוות קרב גדודי, נסע במהירות ב־5 באפריל דרך רחובות בגדאד, עיר בת כ־8 מיליון נפש, כשהוא יורק אש לכל עבר. הכוח איבד טנק אחד והיו לו כמה פצועים קל, אבל בדרכו זרע מבוכה והרס. הוא חצה את העיר, הגיע עד שדה התעופה הבין־לאומי ויצא ממנה. ההצלחה הוכיחה שההנחות של המפקדים בשטח היו נכונות.**

**יומיים לאחר מכן, ב־7 באפריל, ערכה חטיבה 2 "ריצת רעם" נוסף. הפעם העיראקים חיכו לאמריקנים על הציר, ולכן הוא שוּנה ברגע האחרון. המטרה הייתה להשתלט על שדה התעופה ולערער את הביטחון של המגינים העיראקים. בסוף הקרב השתלטו הכוחות האמריקניים על אזור בבגדאד, שכוּנה לאחר מכן "האזור הירוק", ולמעשה הביא לנפילת העיר הרבה יתר מהר ובאבדות קטנות מן הצפוי.**[[40]](#footnote-40)

**ביולי 1948 הוביל דיין פשיטה דומה על לוד - אם כי בכוח גדודי קטן יותר ועל עיר קטנה הרבה יותר.**[[41]](#footnote-41) **חשיבותה של הפשיטה של גדוד 89 בכך שהייתה אירוע מלהיב שהצית את הדמיון. סצנת קרב שכאילו נלקחה ממערבון הוליוודי, ובה חבורה של פרשים פראים חוצים את העיירה ויורים לכל עבר. בפשיטה הזאת דהרו הפרשים על ג'יפים במקום על סוסים וירו במקלעים. הוביל אותם מפקד שעל עינו האחת רטייה שחורה בולטת - ללא ספק תמונה שהוסיפה רובד הרואי למיתוס של דיין שכבר החל להיבנות.**

**דיין שב לארץ מארצות־הברית לאחר ההפוגה הראשונה. צה"ל כבר היה מצויד ומאורגן יותר; היוזמה עברה לצה"ל שפתח בכמה מתקפות. בשלב הזה ניתנה עדיפות לחזית המרכז, וצה"ל הוציא לפועל את מבצע "דני" (על־שם מפקד הל"ה, דני מס). הלגיון הירדני היה פרוס באזור לוד־רמלה ובכפרי הסביבה - בעמדה מצוינת לבתר את הארץ ולנתק את ירושלים ממנה. צה"ל ריכז מול האתגר הזה כוח של כארבע חטיבות, שעליהן פיקדו חבריו של דיין מה"הגנה" ומהפלמ"ח. על המבצע כולו פיקד יגאל אלון, שהפך למנהיג הפלמ"ח הכריזמטי, והוכיח את יכולתו בקרבות מוצלחים קודמים בגליל העליון. דיין היה אז רק מפקד גדוד - כמוהו היו עוד לפחות אחד־עשר מפקדים, ומעליהם מפקדי החטיבות. מטרת המבצע הייתה לשחרר את ירושלים ואת הדרך אליה באמצעות התקפה והשמדה של כוחות האויב באזור הבסיסים לוד־רמלה־לטרון־ראמאללה. כיבוש האזורים האלה נועד להסיר את האיום ממרחב תל־אביב, ולהקנות לצה"ל קו נוח להגנה על שיפולי ההרים ולשליטה על הצמתים של מסילת הברזל בלוד ועל נמל התעופה הבין־לאומי.**[[42]](#footnote-42)

**ההערכה של צה"ל הייתה כי בלוד וברמלה נמצאים כ־1,500 לגיונרים, וכי בכוונתם להשתמש באזור כשטח כינוס להתקפה על תל־אביב. בפועל היו שם לא יותר מ־150 לגיונרים. נוסף על שתי פלוגות הלגיון הללו, היו כוחות לא סדירים, שתגברו אותם ומנו כמה מאות לוחמים. ב־10 ביולי תגבר הלגיון את כוחו בגדוד נוסף שברשותו היו 40 שריוניות. אלה תרמו באופן משמעותי ליכולות הלגיון בקרב שנערך עם גדודו של דיין. תפקידו של הלגיון היה למעשה הגנתי, ומטרתו העיקרית הייתה למנוע הישגים כלשהם מצה"ל באזורים האלה.**[[43]](#footnote-43) **ההערכה של צה"ל, שפיה הלגיון יכול להשתמש בלוד וברמלה כנקודת יציאה לכיבוש הארץ ולביתורה הייתה סבירה, אך הם לא ידעו על מצוקת הלגיון בכוח אדם ובתחמושת (עקב האמברגו שהטילו עליו הבריטים) ועל ההחלטה של עבדאללה, בהתייעצות עם גלאב פשה (סֶר ג'ון באגוט גלאב) מפקד הלגיון, שלא למתוח את כוחותיו יותר מדי ולנסות לשמר את ההישגים של ירדן עד אז - כיבוש הגדה המערבית.**[[44]](#footnote-44) **התוצאה הייתה שכוח קטן יחסית נמצא בלוד וברמלה, והגנת הערים הסתמכה בעיקר על מיליציות מקומיות.**

**תוכנית הקרב של צה"ל כללה התקפה בתנועת מלקחיים: זרוע צפונית וזרוע דרומית. חטיבה 8 של יצחק שדה, שגדוד 89 בפיקודו של דיין היה חלק ממנה, הייתה חלק מן הזרוע הצפונית. על־פי התוכנית, הזרוע הצפונית, יחד עם חטיבת יפתח וחטיבת הראל, שני גדודים מחטיבת אלכסנדרוני ומחטיבת קרייתי, ועוד כמה יחידות לסיוע כמו הנדסה ותצפיות, יכבשו את שדה התעופה לוד, יחברו לבן שמן, שהיה תחת מצור, ויכבשו כפרים מצפון ללוד. במקביל, על־פי התוכנית, הזרוע הדרומית תאגף את רמלה ולוד דרך שטחים שהיו מוחזקים על־ידי האויב כדי לנתקם. שתי הזרועות היו מתוכננות לחבור בבן שמן.**[[45]](#footnote-45)

**בליל 10/9 ביולי החל המבצע. באותה עת חזר דיין לארץ. עוד בהיותו בניו יורק התבקש להגיע לפגישה דחופה עם בן־גוריון, שתאריו הרשמיים היו כעת ראש הממשלה ושר הביטחון. דיין, כמנהגו התעלם מן ההזמנה לפגישה, ומיהר לחבור אל גדודו שנערך בקריית אריה. בהיעדרו מילא את מקומו סגנו פלץ, שהשתתף בקפ"ק (קבוצות הפקודות החטיבתיות) והכין את תוכנית הקרב הגדודית. טבת כתב שמן העדויות של אנשי הגדוד עולה שהם נשמו לרווחה בראותם את דיין יוצא מן הרכב כשהוא לבוש עדיין במדי הייצוג. "נהיה לנו טוב על הנשמה",**[[46]](#footnote-46) **העיד לאחר מכן כך תדי איתן (שמו העברי של תדי דיפר Thadée Diffre ), מתנדב צרפתי קתולי ששירת בעבר בלגיון הצרפתי ובצבאו של הגנרל לקלרק, ופרסם זיכרונות מתקופת שירותו עם גדוד 89 (הוא שימש כיועץ בלבד לגדוד). לדברי איתן האווירה בגדוד הייתה נפלאה הודות למנהיגותו של דיין שהיה "סימפטי ביותר [...] בעל אומץ וקור רוח. אנושי, בעל הבנה פסיכולוגית, מתעניין בגורל אנשיו ובנוחותם, יודע לרכוש את חיבתם והערכתם ולעורר בהם יראת כבוד וצייתנות ללא הרמת קול".[[47]](#footnote-47) לעומת זאת, הוא תיאר את פלץ כמי שהגיע היישר ממועדון הקצינים הבריטי. נקל לשער אם כן את הפופולריות ותחושת הקִרבה של האנשים לדיין לעומת הריחוק והנוקשות בנוסח הצבא הבריטי של פלץ.**[[48]](#footnote-48)

**היעד הראשון של הגדוד היה כיבוש הכפר קולה. בהיעדרו של דיין אימן פלץ את הגדוד לקרב וצייד אותו, ולאחר מכן הכין תוכנית קרב מפורטת לכיבוש הכפר. משהגיע דיין הציג לו פלץ את התוכנית, ודיין בשלב הזה לא הביע שום ביקורת או הסתייגות. פלץ ביקש מדיין שייקח בחזרה את הפיקוד, אך דיין היסס, והסביר כי אינו מכיר את התוכנית וכי אין זמן לשינויים. אז הודיע פלץ שהוא הולך לישון, וביקש להעירו בשעה 3:00 - לפני המבצע. דיין הלך להחליף בגדים, ובזמן הזה הוא הגיע למסקנה שזו העת ליישם את מה שלמד מבאום. הוא חזר לגדוד, זימן את מפקדי הפלוגות - ללא פלץ שישן באותה עת - ושיתף אותם בעיקרי תורתו של באום:**

**אתם יודעים שאיני יודע דבר על לוחמה ממוכנת (mechanized), אז שאלתי. ואותו מפקד אמריקני אמר לי, כי בשריון אין כללים קבועים אבל יש עיקר גדול - זה לנסוע על אש וגלגלים, כל הזמן לנוע. אם קדימה - טוב, אם לא - בחזרה, אבל אסור לעצור. או קדימה, או אחורה. אני רוצה שכך תעשו, כי אני חושב שהאמריקני צדק. עם עוצמת האש שיש לנו, עם כוח המנוע שיש לנו, עלינו ללכת קדימה עד כמה שאפשר.**[[49]](#footnote-49)

**דיין הלהיב את אנשיו בביטחון ובאופטימיות שהקרין, והבטיח להם שיגיעו עד ירושלים. עקיבא סער סיפר שהופעת דיין ערב הקרב הפיחה באנשים רוח חדשה. הוא הוסיף: "יחסם אליו היה כאל מאור שמש. היה לו מין כוח מאגי שקשה לתארו במלים. היינו מוקסמים ממנו".[[50]](#footnote-50) הוא ביטל את תוכנית הקרב המפורטת של פלץ, ששיקפה אופי בריטי זהיר -התקדמות איטית של כוחות תוך חיפוי הדדי והרעשה ארטילרית לפני הסתערות. במקום זאת קבע שהכוח ינוע בטור אחד, ואז יתפרס להסתערות מהירה וברוטלית - בדומה להסתערות פרשים.**

**את פלץ העירו כשעה לפני שעת היציאה לפעולה - בסביבות 2:00 - וביקשו ממנו להגיע לדיון מפקדים. כשהגיע, התברר לו שלמפקדים כבר ניתנו פקודות חדשות. דיין הסביר לפלץ שביטל את תוכניתו. זו, הסביר, מתאימה ללחימה נגד צבא סדיר, "אבל אנחנו לא נלחמים נגד גרמנים, אלא נגד ערבים".**[[51]](#footnote-51) **דיין קיווה שהערבים יתפזרו ללא קרב ממושך, כמו שהיה בצמח, וסבר שהתוכנית של פלץ דורשת משמעת ותיאום המתאימים ליחידה מנוסה ומקצועית יותר, ולא לגדוד 89, שחייליו נאספו מן הגורן ומן היקב. פלץ, שבוודאי הרגיש מרומה ומתוסכל, אמר שתוכניתו של דיין מעידה על חוסר ניסיונו המקצועי. הוא טען שהידע של דיין הוא לא יותר מזה של מפקד מחלקה, וכנראה צדק בקביעה הזאת, אבל כפי שהעידו רבים בגדוד, המנהיגוּת והביטחון שהקרין דיין חיפו על פערי הידע המקצועי. לעיתים פער כזה בין ידע מקצועי של מנהיג ובין יכולתו לסחוף אחריו את האנשים יכול להוביל לאסון בשדה הקרב. ואולם, דיין היה גם בעל כישרון טבעי להבין את תנאי הקרב, והכישרון הזה בשילוב עם אומץ הלב המופלא שלו הובילו לכך שפעולות רבות שעליהן פיקד נחלו הצלחה.**

**גדוד 89, ובראשו דיין, הסתער על הכפר קוּלה לאחר שנכבשו בקלות כמה כפרים קטנים סביבו. ואולם, בניגוד להנחתו של דיין שהערבים יברחו כמו בצמח, המגינים בקוּלה השיבו מלחמה שערה, ובהיסטוריה הרשמית של צה"ל נכתב: "בקולה ניטש קרב קשה".**[[52]](#footnote-52)

**וכך, כשהגדוד כולו נע בציר אחד - דיין בראשו, ופלץ עם מחלקת המרגמות שהוסעה בשני משוריינים בסופו - החלה ההסתערות על קוּלה לאחר שכבשו מס' כפרים קטנים אחרים. ההסתערות החלה עם עלות השחר בשבת, 10 ביולי. ואולם, המערכה לא התפתחה כפי ששיער דיין. לא די היה "לדפוק על פח" כדי להבריח את הערבים מקוּלה. דיין נזקק לפלץ, שצדק בהערכתו כי יידרשו מרגמות להרעשת ריכוך, וביקש ממנו להציב את המרגמות ולהפעילן - זאת כדי לאפשר לפלוגה ב', בפיקודו של עקיבא סער, לפרוץ בחיפוי לכפר. פלץ הציב את המרגמות תחת אש ובתנאים קשים, ועשה את עבודתו היטב.**

**הטור העיקרי, שאותו הוביל דיין, נעצר תחת האש העזה שנורתה מן הכפר. דיין ירד מרכבו והלך לאורך הטור וחילק פקודות. במהלך הקרב הוא שינה את התוכנית המקורית שלו, והורה לכבוש יעדים שלא היו בה - זאת כדי שניתן יהיה לתקוף את קוּלה מן האגף. בשלב הזה הוא עזב את שדה הקרב - אמנם לפני סיום המערכה, אבל כנראה כאשר הסתמנה כבר הכרעה בה. הוא נקרא שוב להתייצב אצל בן־גוריון בתל־אביב, והעביר את הפיקוד לפלץ. פלץ ביצע הרעשת מרגמות, ואחריה הסתערות סופית על־ידי פלוגה ב', שסיימה את כיבוש הכפר. קוּלה נכבשה במחיר של כמה פצועים בלבד - הערבים, שהתנגדותם נשברה, נסוגו וברחו.**[[53]](#footnote-53) **הגדוד נערך בטירה, שנמצא כ־5 ק"מ צפונית לבן שמן, וחיכה לפקודות.**

**דיין הצליח באופן כללי במשימתו. הדברים התנהלו פחות או יותר כפי שהעריך - למרות התנגדותם העזה של הערבים. גם סגנו פלץ הוכיח שצדק בכך שנדרש ריכוך ארטילרי לפני ההסתערות. גדולתו של דיין הייתה ביכולתו להודות בטעות, ולשנות את תוכנית הקרב במהלך הלחימה לפי המצב החדש בשטח - תכונה שבאה לידי ביטוי פעמים רבות.**

**כאמור, עוד כשהיה בניו־יורק קיבל דיין מברק מבן־גוריון, שהורה לו להתייצב אצלו. דיין התעלם מן ההוראה והצטרף לגדודו. ואולם, עתה הוא כבר לא יכול היה להמשיך להתעלם מכך. הוא התייצב אצל בן־גוריון - נושא הדיון היה ירושלים. ראש הממשלה חשש כי העיר עלולה ליפול, ומשמעות הדבר מבחינתו הייתה סוף החלום של המדינה הציונית. הצלחתו של דיין בדגניה והעובדה שלא השתייך באופן רשמי למחנה פוליטי כלשהו הפכו אותו בעיני בן־גוריון למועמד המתאים למשימה של הגנת העיר. הוא הציע לדיין את תפקיד מפקד ירושלים במקומו של האלוף דוד שאלתיאל. דיין הסתייג ורצה להישאר עם גדודו; בן־גוריון הסכים לדחות מעט את המינוי.**[[54]](#footnote-54)

**ב־11 ביולי - בהיעדרו של דיין - נכנס גדוד 89 ללחימה באזור דיר טריף והחליף את גדוד הטנקים 82, שנסוג משם מסיבות שונות. הגדוד היה פרוס בין דיר טריף, טירה וקוּלה. פלץ ניהל את הקרב הלילי בדיר טריף, שבו בלמה פלוגת הג'יפים יחידת שריוניות ירדניות מסוג מרמון־הרינגטון - שריונית בריטית שמשקלה 6.5 טון, הנוסעת על גלגלים ומצוידת בתותח 40 מ"מ). פלץ חזר למטה הגדוד בטירה מדיר טריף, מרחק של 5-4 ק"מ, והבטיח לאנשיו בגדוד לחזור עם פלוגת תגבורת עם בוא השחר. בסביבות 1:00 הוא נרדם מתחת לעץ, וביקש להעירו ב־4:30. ב־3:30 העיר אותו דיין בטלטול וביקש להתעדכן. פלץ, שהיה סחוט מהמאמץ והאחריות הרבה בימים האחרונים, ביקש מדיין שייתן לו לישון עוד שעה, ואז יעדכן אותו. דיין אמר: "בסדר", ועזב אותו. כאשר התעורר פלץ השעה הייתה 7:00, והגדוד נעלם. לפי אחת הגרסאות, דיין אמר ללוחמים: "תנו לו לישון".**[[55]](#footnote-55) **זו הייתה נקודת השפל ביחסים שבין לוחם הגרילה והקצין המקצועי. לימים כתב פלץ דברי ביקורת קשים על דיין, על בורותו הצבאית, על כך שלא ניתן לסמוך עליו ועל אופיו הפראי והלא צפוי. הביקורת של פלץ הייתה מבוססת, אבל בסופו של דבר, דיין היה זה שסחף אחריו את האנשים הודות לכריזמה ולאומץ הלב שלו, ולא פלץ.**[[56]](#footnote-56)

**דיין כתב שבראותו שהגדוד מפוצל בין הכפרים - חלקו נלחם וחלקו נח - הוא רתח מזעם. לא היה לו ברור מהתיאור המגומגם של פלץ מדוע נסוג גדוד 82 ומדוע הג'יפים של הגדוד נשלחו לעצור את השריוניות הירדניות. דיין סבר כי הכוח של הגדוד יכול לבוא לידי ביטוי רק כאגרוף משוריין אחד, וכי פיזור הגדוד במקומות שונים פוגע במילוי המשימה. בו במקום הוא החליט לרכז את כל הגדוד בדיר טריף.**[[57]](#footnote-57)

**דיין עזב עם שחר את טירה והמשיך לדיר טריף. כדרכו, הוא סרק את שדה הקרב. בתעלה מול עמדת הפלוגה הייתה מוטלת שריונית ירדנית. לאחר בדיקה נמצא שהשריונית כשירה ללחימה, ותחת אש של הירדנים, שעדיין שלטו בצידה השני של הגבעה, חילץ הכוח את השריונית, נתן לה את הכינוי "הנמר הנוראי", ורשם על הדופן שלה "אקספרס נהלל-רבת עמון". שריונית המרמון־הרינגטון נושאת התותח הוסיפה כוח אש נייד ומיגון ממשי, שהיה חסר מאוד לגדוד שהיה מצויד בזחל"מים ובג'יפים בלבד.**

**בשלב הזה התקבלה ההחלטה שכוחו של דיין ייכנס ללוד ולרמלה. קיימות גרסאות שונות בנוגע לדרך שבה התקבלה ההחלטה. מוסכם שלוד לא הייתה כלולה בתוכנית המשימות של גדוד 89. את העיר הייתה אמורה לכבוש חטיבת יפתח, בסיוע גדוד 82. בביוגרפיה של טבת ובאוטוביוגרפיה של דיין תוארה השתלשלות הדברים כך: דיין חיפש לגדודו את המשימה הבאה. הוא השקיף ממקומו על לוד בגזרה המזרחית של יחידתו, והבחין כי העיר מוגנת באופן דליל - האזור היה מסדרון המקשר בין כוחות הלגיון הפרוסים בשטח לוד-בית נבאללה-רמאללה, ולא נערכו בו יחידות שונות להגנה.**[[58]](#footnote-58) **הוא קרא למפקדי הפלוגות והודיע להם שהגדוד יוצא ללוד.**[[59]](#footnote-59) **דבריו התקבלו מן הסתם בתדהמה, אך עוצמת ההערצה לדיין והסמכותיות שהקרין נתנו את התחושה שהגדוד יכול להגיע לקצה העולם אם רק מפקדו יורה לו על כך. על התגובה בגדוד כתב טבת: "ביחידה התפשטה עליצות, העייפות נמוגה לשעה ומבטי להבה הופנו מדי פעם אל העמק - אל לוד".**[[60]](#footnote-60) **בנוסף, לאחר טבילת האש בקוּלה, התגברו הביטחון ותחושת המסוגלות ביכולת של הגדוד לפעול באופן מתואם בין היחידות.**[[61]](#footnote-61)

**בד בבד עם הרעיון שהתגבש בראשו שוחח דיין עם מפקד חטיבת יפתח מולה כהן שניסה לאתר את מפקד גדוד השריון 82. חטיבת יפתח החלה לפעול בפרברי לוד, אך נתקלה בקשיים ונעצרה, וכהן ניסה להשיג את מפקד גדוד 82 כדי לבקש סיוע. כאשר התברר לכהן שקיבל בקשר גדוד אחר, ולא את מפקד גדוד 82, הגיע דיין למקום, וכששמע על כך התנדב למשימה.**

**בספרי ההיסטוריה הרשמית של המלחמה הדברים מתוארים מעט אחרת, ובהם מסופר שמפקד חטיבת יפתח החליט לשנות את התוכנית, ולהיעזר בגדוד הקומנדו 89 במקום גדוד 82. התיאור הזה מתעלם מן הנסיבות שבהן הגיע מלכתחילה גדוד הקומנדו למקום. אין בהירות גם בנוגע לראייה של יגאל אלון, מפקד המבצע כולו, את האירוע.** [[62]](#footnote-62) **לטענת ההיסטוריון מרטין ון קרפלד, דיין התקשר לאלון וביקש את אישורו לשינוי המשימה**[[63]](#footnote-63) **- כך שהיוזמה הייתה שלו אבל אלון אישר את השינוי. בזיכרונותיו, לעומת זאת, הציג דיין את ההחלטה כאילו התקבלה על־ידו בלבד. במאמר שפרסם בכתב־העת** מערכות **כתב: "ואכן, ההחלטה על התקפה על לוד באה ממפקד יחידת הקומנדו (אמנם בתאום עם מפקד חטיבת הרגלים השכנה) [הכוונה למולה כהן, מפקד יפתח - א"ש]".**[[64]](#footnote-64) **לפי ספרהּ של אניטה שפירא, אלון הגיע לכפר הכבוש דאניאל, שם מצא את גדוד הפשיטה במקום גדוד 82 - כשכהן ודיין כבר גיבשו את תוכניתם. לאלון לא נותר אלא לאשר את התוכנית, כך שתיאורה של שפירא את סותר את התיאור של דיין.**[[65]](#footnote-65) **כהן בזיכרונותיו אינו מפרגן לדיין, אבל גם לא סותר אותו. הוא פשוט מציין ביבושת שנכשל הקשר עם פלוגת הטנקים, ובמקום זאת "הצליחו להתקשר עם גדוד הג'יפים של דיין".**[[66]](#footnote-66) **ירוחם כהן, קמ"ן חטיבה 8, שהיה מקורב ליגאל אלון, כתב שכהן הופתע מאוד לגלות שגדודו של דיין הגיע לאזור - ודבריו עולים בקנה אחד עם התיאור של דיין.**[[67]](#footnote-67)

**נקודה מרכזית נוספת הייתה קביעת משימתו של הגדוד. לדברי אלון, המשימה הייתה להיאחז בנקודת מפתח בעיר, למשל, תחנת המשטרה, ואז להמתין לחי"ר של חטיבת יפתח שיחבור אליו. עוד נקבע כי אם ההתנגדות תהיה חזקה מדי - ייסוג הגדוד מן העיר, אבל בו־בזמן יסתערו כוחות יפתח וינצלו את המבוכה של המגינים שיצרה הפשיטה.**[[68]](#footnote-68) **בפועל התרחש התרחיש השני. לאחר המבצע היו שמתחו ביקורת על הגדוד על כך שלא נאחז בעיר - זאת אף שלא היה ספק שההתנגדות הייתה עזה ושמספר האבידות הגבוה הצדיק נסיגה. טבת מבקר את דיין באופן מרומז על כך שלא הזכיר בזיכרונותיו שהייתה הנחיה להיאחז בעיר. ייתכן שדיין ביטל מראש את האפשרות הזאת. ירוחם כהן העיד שאלון הורה לדיין לתפוס נקודת אחיזה עד שלוחמי יפתח יחברו אליו, אבל דיין הסביר שלנוכח שחיקת כוחו (בעיקר כלי הרכב) הוא נאלץ לסגת, ואלון קיבל את דעתו. הוא אמר: "אם מפקד כדיין מבקש לסגת כנראה שאין מנוס מכך".**[[69]](#footnote-69) **לכך יש להוסיף שדיין סבר כנראה שהגדוד הממוכן לא בנוי לתפיסת שטח - משימה שאותה צריך לבצע החי"ר.**

**דבריו של דיין בתדריך שנתן לאנשיו לפני הפעולה מעידים על כוונותיו מלכתחילה:**

**מה שברור מההתחלה היה שתפקידנו לא לצאת מהרכב ולא לתפוס עמדות מחוץ לרכב. אנחנו ניסע הלוך וחזור ונירה, הערבים יברחו ויישאר מסדרון שקט שבו יוכלו לעבור אנשי יחידת יפתח שנאחזו בפאתי העיר ולא יכלו לחדור לתוכה.**[[70]](#footnote-70)

**דיין השאיר פלוגה אחת בקוּלה, ונסע ללוד ללא תיאום עם החטיבה - כשהוא חושף את האגף באזור הזה להתקפת נגד של הלגיון הערבי. בכך הרגיז את מפקדו יצחק שדה, שהעיר לו על הצעד הזה.**[[71]](#footnote-71) **בדרך אל היעד תדרך דיין את אנשיו על־פי העקרונות ששמע מאברהם באום בפגישה בניו יורק:**

**אין מתעכבים אם נתקלים במכשול, באש, או בהשד יודע מה. הג'יפים המגששים מסתלקים לצדדים והמשוריין [הירדני לשעבר] והזחלים פורצים. אם כלי רכב שלנו נפגע - אין מטפלים בו ואין מעכבים את הבאים אחריו. עוקפים אותו וממשיכים להתקדם. איש חוץ ממני אינו רשאי לעכב את השיירה. מתקדמים ללא תנאי. יורים, דורסים ומתקדמים.**[[72]](#footnote-72)

**התוכנית של דיין כללה נסיעה מהירה מעֵבר לקו העמדות הראשון, ואז פיצול הגדוד לשני צירים - מהלך נכון מבחינה טקטית משום שהוא מגביר את המבוכה והבלבול של האויב**[[73]](#footnote-73) **- ציר אחד צפונה וציר שני דרומה. לאחר מכן נקבע שהפלוגות ייפגשו בצומת דרכים ויאחדו כוחות שוב, כשהמטרה היא "לגרום לאנדרלמוסיה ואז כניעה".**[[74]](#footnote-74) **בכוח הגדודי, ללא הפלוגה שהושארה בדיר טריף, היו בסך־הכול 271 חיילים וקצינים - מהם 150 השתתפו בפריצה עצמה. לרשות הגדוד עמדו 8 זחל"מים, 9 משוריינים קלים, משוריין ירדני נושא תותח "הנמר הנוראי", שאותו למדו להפעיל, וכן 20 ג'יפים ועליהם מקלעים.**

**ב־11 ביולי בבוקר החלו יחידות מחטיבת יפתח בלחימה בפאתיה הדרום־מזרחיות של לוד. ב־18:20 החל גדוד 89 בפשיטה שנמשכה 47 דקות, והסתיימה ב־19:07. הגדוד נערך בטור אחד - ובראשו דיין. לאחר שנורתה אש כבדה על הכוח עבר "הנמר הנוראי" קדימה, וסלל את הדרך לתנועה של הטור באמצעות ירי מן התותח שלו. דיין חילק הוראות וביקש להתפרס. בשלב מסוים ירד מהרכב שלו, רץ ברגל בין הרכבים וחילק הוראות בעל־פה. במהלך כל שנות שירותו בצבא היה חשוב לדיין, במיוחד בנקודות קריטיות, להיות נוכח פיזית ליד פקודיו, ושאלה ישמעו את ההוראות בקולו ממש. הגדוד התקדם פרוס כשהוא יורה אש תופת לכל הצדדים והגביר את קצב נסיעתו. במשך כל הדרך עד הגיעו לעיר הוא ספג אש עזה. האש התחזקה כשהתקרב לבניין המשטרה במרכז העיר. ואולם, אז חל שיבוש בתוכנית. שריונית "הנמר הנוראי" פנתה ימינה, אך במקום לפנות אחריה נסעו יתר הרכבים - הזחל"מים וטור הג'יפים - שמאלה, שכן על־פי הנחיות דיין, הם היו אמורים להתפרס בחצרות הבתים ולמצוא מחסות מאחורי גדרות האבן. "הנמר הנוראי" המשיכה להתקדם לבדה עד שהגיעה לרחבה במרכז העיר - שם הסתובבה וניהלה דו קרב עם לוחמים שנמצאו בבניין המשטרה.**

**יתר הגדוד, שחבר אל "הנמר הנוראי" רק כשסיים את הסיבוב, חצה את העיר בדרכו חזרה עד שהגיע למצודת טגארט, ששכנה בין לוד ורמלה. הזחל"מים הראשונים הפתיעו את הלגיונרים, אבל אלה התעשתו וירו אש כבדה על הזחל"מים והג'יפים שבאו אחריהם. כתוצאה מהאש נשרפו ג'יפים פתוחים, ואנשים בהם נהרגו ונפצעו. בשלב הזה התנתק הקשר של דיין בשל תקלה, והוא איבד את יכולת הפיקוד והשליטה על הכוח. לבסוף הצליחה הפלוגה השנייה לחצות ולהדביק את הראשונה. אז התברר שהבלמים של הזחל"ם הראשון התקלקלו, ולכן הוא דהר במהירות רבה, והאחרים דהרו אחריו. הגדוד נעצר הגדוד ליד תחנת הרכבת ברמלה. מצבו היה גרוע - במקום נמנו ארבעה הרוגים. כל כלי הרכב היו מחוררים מכדורים, וענני קיטור היתמרו מן הרדיאטורים.**

**מכיוון שהכוח זוהה על־ידי הירדנים, ואש ארטילרית נורתה עליהם, החליט דיין לנסוע חזרה לבן שמן - סיבוב נוסף דרך העיר. הפעם היו המגינים בעיר מוכנים לקראתם. הגדוד התעכב כדי לאסוף את הפצועים שהסתתרו ליד הג'יפ הנטוש והבוער שהשאירו ליד בניין המשטרה. זחל"ם דחף את רכב הפיקוד של דיין, ששלושה מגלגליו היו מנוקבים, וכך התנהלו כשהם יורים לכל עבר עד שחברו אל "הנמר הנוראי". מלבד "הנמר" וצמד זחל"מים - כל יתר 35 כלי הרכב גררו כלי רכב אחרים או נגררו. הגדוד נעצר שוב רק כשחזר לנקודת היציאה בבן שמן, ושם התברר שמספר הנפגעים גדול יותר - תשעה הרוגים ו־17 פצועים. בצד הערבי היו עשרות הרוגים.**

**במחקר עדכני על כיבוש לוד, שערך ראש המחלקה להיסטוריה לשעבר, אלון קדיש, נותחו שרשרת האירועים בפשיטה והפער ביחס לתוכניתו המקורית של דיין:**

**תכנית הפעולה של משה דיין היה [הייתה] לנוע מהצומת שאחרי הגשר מערבה אל תוך העיר. [ההנחיה של דיין הייתה:] "משנכנס לעיר יש להתפצל, לירות על ימין ועל שמאל, להביא לאנדרלמוסיה ועל ידי כך לגרום לכניעה". נראה שהתכנון היה שגדוד 89 יפרוץ את קו ההגנה החיצוני וייאחז בעיר באופן שיגרום לכניעתה כשמאחוריו מתקדמות הפלוגות של הגדוד ה־3 של חטיבת יפתח ומשלימות את ההשתלטות על לוד. במקום זאת, בהעדר יכולת לעבור את התעלה [תעלה רחבה נגד רכבים שאותה הכינו המגינים מבעוד מועד] הקיף הטור של 89 ממזרח בתנועה מצפון לדרום תוך שהוא עוקף את העיר העתיקה וסופג אש ממשטרת לוד שבה התבצר כוח של הלגיון. בצומת בדרום העיר פנתה שריונית החוד צפונה.[[75]](#footnote-75)**

**תוכניתו המקורית של דיין השתבשה - טור הרכבים לא נכנס לעיר במקום שבו תכנן, וגם לא התפצל. לדברי קדיש, הטור נאלץ למעשה לאגף את העיר, והאיגוף הלא מתוכנן יצר בלבול בקרב המגינים. חלק מהם עזבו את עמדותיהם מול לוחמי יפתח, ומיהרו לצידה השני של העיר כדי להתמודד שם עם התוקפים. הטור עצמו בניגוד לתיאור המקובל לא נכנס ממש לעיר אלא נסע על דרך שעוברת לאורך שולי העיר, ואת רוב האש והנפגעים הוא ספג בשתי הפעמים שעבר בסמוך לתחנת המשטרה שבה היה ממוקם כוח גדול יחסית של האויב.[[76]](#footnote-76)**

**ואולם למרות כל השיבושים המשיך דיין להוביל את ההתקפה. הוא גילה בקרב יוזמה ונחישוּת. בסופו של דבר הפעולה השיגה את מטרתה - כיבוש העיר.**

**בשעה 20:00 כתב יגאל אלון דוח מסכם על הפעולה, וציין בו שאמנם הכוחות שהגנו על העיר היו במשך זמן־מה בהלם מהפשיטה הנועזת, אבל עדיין נדרשה לחימה עיקשת כדי להכניע אותה. בלילה יצאו חיילי הלגיון מן העיר. אור ליום שני, 12 ביולי, נכנעו לוד ורמלה.**

הוויכוח על הפשיטה

**בהיסטוריה הרשמית של צה"ל הפשיטה תוארה כך: "הפשיטה ללוד, אחת הפעולות הנועזות ביותר שבוצעו במלחמת העצמאות - אופיינית להישגים הצפונים ביחידות שריון קלות. שום מוצב לא נתפש, שום יעד בעל חשיבות צבאית לא נהרס, אולם ההשפעה הפסיכולוגית - ההלם, ההפתעה, חוסר הוודאות בדבר מקומו של האויב בהווה ותוכניותיו לעתיד - היא שהכריעה".**[[77]](#footnote-77) **התיאור הזה גרם כנראה תסכול לאחדים מעמיתיו של דיין, במיוחד שתי המילים האחרונות בפסקה: "היא שהכריעה".**

**ההיסטוריונית אניטה שפירא סיכמה את הקרב ואת השפעותיו על גיבורי הפרשה המרכזיים:**

**הסיפור של דיין וגדוד הפשיטה הוא הסיפור הזוהר והרומנטי של כיבוש לוד: המג"ד הכריזמטי והאמיץ אך הפורק עול משמעת קיבץ סביבו אנשים נואשים והרפתקנים [...] ויצא להסתער על לוד. [...] הנועזות של דיין כבשה את הדמיון ואת הכותרות. [...] אמנם מי שכבש את העיר היו חיילי יפתח, אך לחימתם הייתה זהירה, התקדמה צעד צעד והיה חסר בה הזוהר של המעשה הנחשוני שתפס את הדמיון. [...] אין דבר מצליח כמו ההצלחה: דיין נקרא לבן־גוריון לדווח על נסיעתו לארצות־הברית, ובינתיים סיפר לו את אגדת לוד. קרב לוד מסמן את ראשית החזרה של דיין למגרש המשחקים הצבאי של יגאל.**[[78]](#footnote-78)

**כמו תמיד ידע דיין להפיק את המקסימום בתחום יחסי הציבור והמדיה. ב**דבר**, העיתון הנפוץ של ההסתדרות הכללית, שייצג את ערכי תנועת העבודה, התפרסמה כתבה של העיתונאית ברכה חבס ב־24 בספטמבר 1948, כחודשיים וחצי לאחר הקרבות על לוד וסביבתה, על גדוד 89 ועלילותיו. במרכז הכתבה - מפקד הגדוד משה דיין.**[[79]](#footnote-79)

**כאמור, הפשיטה על לוד הייתה האירוע השנוי במחלוקת הראשון בקריירה הארוכה של דיין. יש בה בזעיר אנפין כמה מאפיינים של דיין, שבאו לידי ביטוי בהמשך באירועים שונים שהיו שנויים במחלוקת. המאפיין המרכזי היה מנהיגותו הכריזמטית בשילוב עם אומץ ונועזות יוצאת דופן מחד גיסא, וההתעלמות שלו, יש האומרים הזלזול שלו, בשרשרת הפיקוד המסודרת, בתורה צבאית מסודרת, והנכונות ללכת עד הסוף במה שנראה לו באותו הרגע הדבר הנכון לעשותו מאידך גיסא.**

**חוסר הזהירות של דיין, שנתפס בעיני חלק מן האנשים כחוסר אחריות ואף כזלזול, עורר את כעסם של כמה מעמיתים, בעיקר מפקדיו וחבריו לפיקוד. אחד מהם היה יוחנן פלץ, סגנו של דיין. פלץ לא הסתגל לשיטת הפיקוד של דיין שנראתה בעיניו כשורה של שליפות של חובבן.**[[80]](#footnote-80) **גם מפקד חטיבת יפתח, מולה כהן, ומפקד המבצע יגאל אלון, התקשו לקבל את העובדה שדיין קיבל את רוב הקרדיט של הכנעת רמלה ולוד בעוד שיחידות הפלמ"ח הן אלה שנשאו ברוב עול הלחימה.**[[81]](#footnote-81) **אפילו למורו הנערץ ומפקד חטיבה 8 (שאליו השתייך גדודו), יצחק שדה, גרם דיין עוגמת נפש משום שלא עדכן אותו על מהלכיו, שיכולים היו להשפיע בראייתו של שדה על החטיבה כולה.**

**מלחמת העצמאות, שהייתה ללא ספק הארוכה והקשה במלחמות ישראל, התאפיינה בכך שהצבא היה מבוסס על חי"ר ובכך שקרבות רבים בחלקהּ הראשון של המלחמה היו קרבות הגנה סטטיים. גם בחלקהּ השני של המלחמה רוב ההתקפות שביצע צה"ל היו של חיל רגלים שהתקדם לאיטו, וכללו לחימה ארוכה ומתישה על כל מטר. לנוכח המאפיינים האלה אפשר להבין את ההתלהבות הרבה שעוררה התקפת הבזק הרכובה של גדוד 89. היו אף שראו בה סנונית ראשונה של ההתפתחות שחלה מאוחר יותר ללוחמה מבוססת השריון של צה"ל, המכוּנה על־ידי כמה היסטוריונים הבליצקריג הישראלי.**[[82]](#footnote-82)

**בדרך הפעולה של דיין בלוד באה לידי ביטוי במידה רבה מסורת הפיקוד הפרוסית־גרמנית המכוּנה** Auftragstaktik **, שמשמעותה פיקוד על־פי הנחיות כלליות, או במונח הרשמי של צה"ל - פיקוד משימה. את העקרונות האלה קיבל דיין באופן אינטואיטיבי – מווינגייט, וייתכן גם שממדריכיו בקורס המ"מים ב"הגנה".**[[83]](#footnote-83) **גישת הפיקוד הזאת דוגלת בעצמאות המפקדים הזוטרים, ומעודדת שיקול דעת על־פי המצב המשתנה בשטח. הגישה הזאת מתאימה במיוחד למלחמת תנועה ותמרון שכן היא מאפשרת למפקדים בשטח לנצל במהירות הזדמנויות שנפתחות ולקצר את זמני ההמתנה הארוכים שדורשת ההיררכיה הצבאית לשם בירור וקבלת אישורים. דורות של מפקדים גרמנים חונכו כך - הבולטים שבהם היו מפקדי הפנצרים (פנצרגרנדיר - עוצבות השריון הגרמניות) ארווין רומל והיינץ וילהלם גודריאן. בארצות־הברית השתייך לאסכולה הזאת ג'ורג' פטון. גם העובדה שדיין הוביל את גדודו בראש הייתה נדירה במלחמת העצמאות. הובלה כזאת עלתה בקנה אחד עם הגישה הנקראת פיקוד מהאוכף ופיקוד מלפנים - כל אלה הפכו לנורמה מושרשת בצה"ל כשדיין כיהן כרמטכ"ל.[[84]](#footnote-84)**

**בשלב הזה במלחמה האירוע היה יוצא דופן, ומפקדי צה"ל הבינו שהפשיטה ביטאה אופן פעולה אחר שהיה חדשני. אלחנן אורן, ההיסטוריון הרשמי של המלחמה, כתב: "מבצע 'דני' חזה בהולדת העוצבה הממונעת".[[85]](#footnote-85) האלוף ישראל טל, שנחשב לאבי השריון הישראלי ומתכנן טנק המרכבה, קבע: "הפשיטה ללוד נעשתה חלק מהמיתוס של השריון בצה"ל, והפכה את סיפור הקרב לחלק ממורשת הקרב של החיל".**[[86]](#footnote-86) **חיים לסקוב, לימים הרמטכ"ל, כתב שהפשיטה היא שהכריעה את הכף.[[87]](#footnote-87) יצחק רבין בתיאור מאוזן יותר כתב שהיא לא הביאה לכיבוש, "אך הביאה לידי ערעור הנכונות להתנגד",**[[88]](#footnote-88) **ובספרו האוטוביוגרפי כתב שחטיבת יפתח ניצלה את ההלם, ובקרב נמרץ כבשה את העיר.**[[89]](#footnote-89)

**דווקא התגובה של בן־גוריון, שהיה פטרונו של דיין, בן־גוריון, הייתה צוננת יותר, זאת משום שהוא רצה שצה"ל יהיה צבא מסודר - בדומה לצבא הבריטי. הוא לא התלהב משיטות הפעולה הפרועות של דיין אם כי ללא ספק התרשם מעוז רוחו. בפגישה שנערכה ב־10 ביולי הוא אמר לדיין: "ככה לא עושים מלחמה",**[[90]](#footnote-90) **וכן שפעולה מעין זו אינה אלא "קונץ" מכיוון שתקיפה צריכה להיעשות בדרך של "מכבש הפועל בצורה שיטתית ומתוכננת, צעד אחר צעד".**[[91]](#footnote-91) **דיין, נאמן להשקפותיו, יצא מן הפגישה בתחושה שהם הסכימו שלא להסכים, וכתב דברים ששיקפו במידה רבה את גישתו ללמידה אסטרטגית ולמצביאוּת באופן כללי: "אני בעיניו מפקד אמיץ לב אבל פרטיזן, והוא בעיני מנהיג מדיני חכם ובעל שאר רוח, שלמד וששמע הרבה על הערבים ועל המלחמה, אולם איננו מכירם מקרוב. בגופו הוא יודע 'על' ולא 'את'".**[[92]](#footnote-92)

**למרות הביקורת של בן־גוריון על הפריצה ללוד הוא לא שינה את דעתו על כך שדיין ראוי להתמנות למפקד ירושלים - אולי המינוי הרגיש ביותר באותה עת.**

**מיד לאחר הפעולה חיברו דיין ואלון חיברו דוחות מסכמים עליה. בעוד שדיין הדגיש שההלם והבלבול היו הגורם העיקרי לכניעה של לוד, הציג אלון תיאור מאוזן יותר של משמעות הפעולה בהקשר הכולל, וקבע שנפילת הערים התרחשה הודות לשילוב של הפעולות ושל חטיבת יפתח וגדוד 89.**[[93]](#footnote-93)

**תיאור הפשיטה בספרות המחקרית העוסקת במלחמה מבוסס על מאמר שכתב דיין עצמו ושהתפרסם בכתב־העת** מערכות **ב־1950.**[[94]](#footnote-94) **התיאור הוא בסגנון ספרותי יותר מאשר ניתוח טכני צבאי, אבל דיין הוסיף הערות תחת הכותרת "בשולי הפשיטה" ובהן ריכז את הלקחים הצבאיים:**

**פריצת יחידות הקומנדו ללוד היתה פעולה האופינית ליחידות קלות התנועה: יחידה הנושאת נשק קל - ואף שריונה - במדה שיש לה כזה - יפה נגד נשק קל בלבד.**

**מספר הג'יפים ביחידת הקומנדו, שהיה למעלה ממחצית כלי הרכב ביחידה, שיוה לה תכונות מובהקות של חיל פרשים: כושר ניידות מזה - וחוסר היכולת לפעולה "בלתי רכובה" [...] מזה. [...] נוספה כאן העצמה החשובה של שפעת־האש אשר ניתן לקיימה תוך תנועה והסתערות. [...]**

**יחידה מעין זו חייבת ליטול את היזמה בידה ולנצל אפשרויות המתגלות תוך כדי פעולתה הנעשית בקצב מהיר. ואכן, ההחלטה על ההתקפה על לוד באה ממפקד יחידת הקומנדו (אמנם בתאום עם חטיבת הרגלים השכנה) מבלי שמשימה זו נכללה בתכנון המוקדם. [...]**

**המהירות הנה אופיינית לא רק לשלב ההכנות, אלא גם לצורת הפעולה - הסתערות מהירה, הבאה במקום הרכוך המוקדם. [...] מהירות התנועה [...] מדהימה את האויב, הורסת את מבנהו, מונעת אח"כ בעד התארגנותו מחדש ושוברת את רוחו.**[[95]](#footnote-95)

**בתגובה לביקורת שנמתחה עליו כתב דיין: "אין יחידה כזאת יכולה להתפנות ולכבוש עמדות האויב". דיין אף התייחס לוויכוח על הקרדיט לכיבוש העיר, ולמעשה יישר בשלב הזה קו עם הסיכום של אלון:**

**פריצת יחידה כזו לתוך מרכז האויב, משהצליחה - משתקת ומהממת את האויב לזמן מה. אותה שעה יכול חיל הרגלים להכנס ולעשות באותו איזור כבתוך שלו. [...] לולא באה יחידת הרגלים ללוד, כדי לבצע את עצם הכבוש וההתבססות בה, לולא נמצא מי שיקצור את פרי ההסתערות וינצל את תדהמת האויב - עשויה היתה העיר לוד, על לוחמיה, להתעורר ולהתארגן מחדש כעבור זמן לא ארוך. [...]**

**ועוד הערה נחוצה: אף שהייתה כאן פעולה קלאסית של יחידה ממין זה, [...] הרי למעשה, בתנאינו, היתה פעולה זו חריגה מהמקובל. יחידות רבות הצטיינו במלחמה זו בהעזתן, הקרבתן העצמית ואומץ הרוח של אנשיהן. מה שמייחד פעולה זו הוא ביצועה לאור היום, הדינמיות של שרשרת פעולות בקצב מהיר, בידי יחידה לאחר 36 שעות קרב רצופות כמעט. [...]**

**אין ספק כי פשיטת הקומנדו ללוד נתאפשרה תודות לרוח היחידה.**[[96]](#footnote-96)

**בדבריו אלה, שנכתבו מפרספטקיבה של שנתיים לאחר הפעולה, הסכים דיין עם הדוח של אלון, והסכים במידת־מה גם עם דבריו של בן־גוריון - בכך שהודה שזו הייתה פעולה חריגה. אף־על־פי־כן עדיין קבע, ובצדק, שהפשיטה הובילה לנפילה מהירה של העיר. רוח היחידה, שאותה הדגיש דיין במאמר, הפכה להיות התרומה הגדולה ביותר שלו למהפך שעבר צה"ל בתקופת היותו רמטכ"ל. עד כמה רוח הגייסות במערכה היא מכפיל כוח למד דיין בהתנסויות שונות, אך אין ספק שהפשיטה על לוד הייתה המקרה המובהק ביותר שהדגים מה מסוגלת לבצע יחידה העשויה ללא חת.**

**למרות הדברים שכתב דיין ב**מערכות**, הוויכוח על מורשתה של הפשיטה על לוד לא הסתיים. ב־2002 פרסם סא"ל בועז זלמנוביץ, שהיה סמח"ט גבעתי,**[[97]](#footnote-97) **מאמר ב**מערכות**, שעסק בכיבוש לוד ובהשפעתו על צה"ל.**[[98]](#footnote-98) **במרכז המאמר עומד הוויכוח על הפשיטה של גדוד 89. זלמנוביץ מותח ביקורת על כך שתיאור הקרב בספרי ההיסטוריה מתבסס על התיאור של דיין. הדוח שכתב דיין מיד לאחר הקרב, ושבו ייחס לפשיטה את רוב הקרדיט לנפילת לוד, הוא בעיקר לצורכי היסטוריוגרפיה עתידית. הכותב קשר את הוויכוח על בניין כוח השריון והפעלת השריון להתנסותו של דיין בקרב הזה וללקחים מעוותים שהופקו ממנו.**[[99]](#footnote-99) **הקרב, שהיה נשאר בגדר אפיזודה צבאית שולית יחסית אם בראש הכוח היה עומד מפקד אלמוני, ולא דיין, נהפך לקרב שהשפיע על בניית צה"ל בשנים שלאחר מכן בשל זהות מפקדו. לטענת זלמנוביץ, דיין אכן הוכיח אומץ והובלה מלפנים, אך התעלם ממפקדיו. עם זאת, גם הוא הודה בכך שחלק מדברי הביקורת של מולה כהן על דיין, שאותם כתב בסמיכות לאירועים היו מרירים פחות מהדברים שכתב כמה שנים לאחר הפשיטה. חשוב מכך, זלמנוביץ טען שהתפיסה שהייתה מקובלת בצה"ל במשך כמה עשורים, שבמרכזה "הלם השריון", הייתה שטחית, לא מעוגנת בכללים תורתיים, והיא התקבלה רק הודות לכך שהצליחה בפועל.**[[100]](#footnote-100) **אין בכוונתי להוכיח בפרק הזה שהקו הישיר שמתח זלמנוביץ מן הפשיטה על לוד ובין הכישלון של השריון בשלב הראשון של יום הכיפורים הוא בעייתי.**[[101]](#footnote-101) **אין ספק שהפשיטה עוררה השראה בצה"ל והדגימה את ההלם שיכולה לגרום לאויב פשיטה רכובה מהירה. אין ספק גם שהקרב שימש את דיין להפקת לקחים שונים וכן שיקף את דרך הפיקוד שלו, ובמידת־מה את יחסיו עם חייליו, ואת הדרך שבה האמין שיש להוביל לוחמים לקרב. ואולם, מכאן ועד עקרונות בניין הכוח היבשתי בצה"ל 25 שנים לאחר מכן - המרחק רב.**

**בכל מקרה, דווקא עדות של הצד הערבי מחזקת את הטענה של אלה המייחסים לפשיטה את ההצלחה במבצע. ב־1952 השתתף דיין בקורס פיקוד בכיר בבריטניה, שבו הוא פגש את מייג'ור אדיב אל־קסאם מהלגיון הירדני־הערבי. במהלך שיחה ביניהם על קרבות 1948 סיפר לו אל־קסאם על מעלליה של יחידת קומנדו ישראלית שפשטה על לוד ורמלה. חיילי הלגיון, סיפר, ניסו לעצור את הפושטים אבל לא הצליחו, והוא עצמו ברח עם אנשיו לכיוון לטרון. אל־קסאם היה מלא התפעלות על מההתקפה האמיצה, ולא ידע שהוא מדבר עם מפקד הפשיטה.**[[102]](#footnote-102)

**באירוע הפשיטה בלוד באו לידי ביטוי רבים מן המרכיבים שיצרו את המיתוס החיובי של דיין, אך גם נטמנו בה הזרעים של התחושות שהתעוררו מאוחר יותר בקרב עמיתיו - תרעומת, תסכול וקנאה - שהובילו לביקורת נוקבת עליו. מעניין להשוות, למשל, את דיין בלוד לדיין של מלחמת ששת הימים: בשני המקרים הופעתו כלשעצמה הפיחה בגייסות תעצומות נפש וביטחון עצמי רב - כך קרה ברגע שהופיע בגדוד לאחר שחזר מארצות־הברית, וכך היה כשמוּנה לשר ביטחון ערב המלחמה. בשני המקרים, טענו המבקרים, דיין הגיע לזירה ברגע האחרון - לאחר שרבים אחרים כבר עמלו על ההכנות זמן רב - וקטף את רוב פירות התהילה. כך קרה שחטיבת יפתח לחמה בלוד לפני הגעתו של גדוד 89, והמשיכה להילחם לאחר שגדוד 89 עזב את הזירה. וכך כתב מולה כהן:**

**בבן שמן [...] המתינו לו יגאל אלון ויצחק רבין. הם ניסו לשכנע אותו שיחנה עם הגדוד שלו בבן שמן, אך דיין הודיע: "אני נוסע לבן־גוריון בתל־אביב לספר לו שכבשתי את לוד". וזה כל הסיפור הגדול - "כבשתי את לוד", כאשר לוד לא נכבשה כלל ועיקר. [...] הוא קם ונסע לדווח לבן גוריון, לא למח"ט שלו [...] אלא ישירות לבן־גוריון.**[[103]](#footnote-103)

**לטענת כהן, דיין נהג כך למרות פקודתו של אלון. כהן התעלם כמובן מן העובדה שבן־גוריון הורה לדיין להתייצב אצלו עוד כשהיה בדרכו חזרה מארצות־הברית. הדבר המפתיע הוא שמיד לאחר דברי הביקורת הללו כתב כהן: "אחרי מכת האש נשתררה בין ערביי לוד בהלה נוראית. לכן לא נכון יהיה להגיד שלא היה משקל למה שגדוד 89 עשה. היה לזה משקל עצום".**[[104]](#footnote-104)

**הדברים האלה נכתבו על רקע התחושה שחטיבת יפתח השלימה את ההשתלטות והכיבוש, ובכל זאת דיין זכה בתהילה, ועל כן קל להבין את התסכול. ניתן להניח שהתעוררו רגשות תסכול וקנאה כלפי מג"ד, שדלתו של מנהיג האומה הייתה פתוחה בפניו.**

**בהערכת הפעולה ניתן להניח שאם היו בעיר כוחות גדולים יותר, המצוידים בנשק כבד יותר, גורלו של הטור של דיין היה יכול להיות דומה לזה של כוח הפשיטה בפיקודו של אייב באום ב־1945. דיין עשה הימור נועז ולקח סיכון מתוך אמונה שהפעולה תצליח - והיא אכן הצליחה. יש לזכור שחטיבת יפתח ניסתה להסתער על העיר ונבלמה - אין חולק על כך שדיין פתח לה את הדרך, ואין ספק גם שלולא פעולת יפתח מיד לאחר מכן העיר לא הייתה נכבשת.**

**ניתן לשער עד כמה היו מתוסכלים מעריציו הרבים של אלון מהפלמ"ח על היחס המועדף שקיבל "הפרטיזן" דיין מבן־גוריון לעומת היחס הנוקשה שלו כלפי אלון. הסבר אפשרי להעדפה הזאת הוא שדיין, כפי שהוכיח כבר לבן־גוריון, היה לא צייתן במישור הצבאי אך צייתן במישור המדיני. לעומת זאת, הצייתנות של אלון הייתה הפוכה.** [[105]](#footnote-105) **דיין הוכיח לבן־גוריון את נאמנותו במישור המדיני הן בסזון והן בפרשת אלטלנה בעוד אלון היה נאמן לאידיאולוגיה ולדרכה של המפלגה. לכן, למרות התנהלותו הלא צפויה של דיין בשדה הקרב, הרגיש בן־גוריון שהוא יכול לסמוך עליו והטיל עליו את הפיקוד על ירושלים. ב־15 ביולי נפגש דיין שוב עם בן־גוריון ועדכן אותו כאמור בפרטי הקרב על לוד - מה שעורר תרעומת בקרב מבקריו. בן־גוריון התרשם מן התעוזה אך לא מן השיטה, ושב על בקשתו למנותו למפקד ירושלים. דיין בתגובה ביקש שוב לדחות את המינוי, אבל בן־גוריון היה נחוש וסיכם שבהפוגה הבאה יעבור דיין לפקד על ירושלים.**[[106]](#footnote-106)

מבצע "מוות לפולש"

**במהלך מבצע "דני" החלו קרבות עשרת הימים, שהחלו עם סיומה של ההפוגה הראשונה ב־8 ביולי והסתיימו ב־18 ביולי - תחילת ההפוגה השנייה. בשל מצבו הרעוע של הגדוד ביקש דיין להניח לו להתאושש, אבל יגאל ידין, ראש אגף מבצעים במטכ"ל, שהיה הרמטכ"ל בפועל בשל מחלתו של הרמטכ"ל יעקב דורי, הכריע -לאחר היסוסים - שעל הגדוד להשתתף בלחימה בדרום.**

**על מבצע "מוות לפולש" פיקד מפקד חטיבת גבעתי, סא"ל שמעון אבידן.**[[107]](#footnote-107) **התוכנית הייתה לכבוש שני בסיסים של צבא מצרים מצפון לפלוגות של היום (אז מג'דל - פלוג'ה), ואז לחבור לכוחות הנצורים בנגב. חטיבת הנגב הייתה אמורה להגיע מדרום ולכבוש את כאוכבה. גדוד 89 נועד לכבוש בפעולה לילית את תל כרתיה, שהיה מרוחק יותר ומעֵבר לקווי האויב המצרי. כדי לאפשר לכוח להיאחז בשטח צורפה אליו פלוגת חי"ר של גבעתי.**

**ב־15 ביולי ירד הגדוד דרומה לנגב, שם מצא עצמו דיין בנוף לא מוּכר יחסית. הוא כתב על כך: "את הנגב לא הכרתי. טיילתי בו כמה פעמים, אך תמיד נשאר זר לי".**[[108]](#footnote-108) **הגדוד מנה אז 220 חיילים - מהם 130 לוחמים. ל"נמר הנוראי" נמצאו פגזים חדשים, והוא היווה עדיין את חוד החנית של הגדוד.**

**שעת השין של הפעולה נקבעה ל־22:00. בשעות אחר־הצהריים אסף דיין את אנשיו לתדריך לפני פעולה, ובו עשה גם סיכום של הפעולה בלוד - שאותו לא הספיק לעשות קודם לכן. התוכנית הייתה מושתתת על תנועה מהירה תוך כדי ירי, והרעיון היה להגיע לשדה התעופה בפלוג'ה שהוחזק בידי המצרים, לחצות את הכביש הסמוך אליו מדרום־מערב, להגיע לוואדי מֻפרַאד, לחצות אותו בדרך המסומנת על המפה וכך להגיע אל תל כרתיה מכיוון לא צפוי ולשטוף אותה בהסתערות ובירי. השיטה הייתה הסתננות דרך הקווים המצריים בנסיעה מהירה כדי לבלבל את המצרים בנוגע ליעד הסופי ובנוגע למשימת הכוח הישראלי. תוואי הנסיעה היה 6-5 ק"מ בשטח שהעבירוּת בו קשה.**

**כמו מנהיגים אחרים, השפיע דיין על עיצוב התרבות הארגונית הייחודית של צה"ל. התרבות הארגונית משקפת במידה רבה את אישיותם של המנהיגים ואת העדפותיהם. דיין הנועז ולוקח הסיכונים היה תמונת המראה של שמעון אבידן, שתואר כ"חמוּר סבר, קפדן", והיה ידוע כמי שאינו לוקח סיכונים. אבידן נתפס כמגלם המוטו של מונטגומרי - "אין התקדמות ללא ביטחונות". ביטחון הגייסות היה בעיניו בעדיפות עליונה עד כדי כך שקשה היה לגרום לו לצאת להתקפה.**[[109]](#footnote-109)

**דיין ציין שתי הסתייגויות שהיו לו. ההסתייגות הראשונה שלו הייתה מן התרבות ששלטה ביחידות ה"הגנה" והפלמ"ח, שהייתה בעיניו מליצית וצדקנית, ושיקפה את הרוח הקולקטיבית של הצבא האדום, שאותו העריצו רבים ממפקדי הפלמ"ח.**[[110]](#footnote-110) **הוא חש שהרוח הזאת מזויפת, ושהיא הועתקה מעולם אחר, ממלחמה אחרת ורחוקה.**

**ההסתייגות השנייה של דיין הייתה מן השיטה של המג"דים לנהל את הקרב מאחור, זאת תוך שימת דגש על ניהול המערכה ושליטה על הכוחות. מבחינתו, הדגש היה צריך להיות על המנהיגות וההובלה - השליטה הייתה חשובה פחות מרוח הגייסות לנוע קדימה ולהגיע ליעדים. העיקרון הזה אפיין בהמשך את מצביאותו בתפקידיו הבכירים. הוא אמר בעניין הזה: "באלחוט אפשר לקבל ידיעות ולהעביר הוראות. ואולם להוליך את הגדוד לקרב אפשר רק בלחימה משותפת ולא בשלט רחוק [...] בשעה שהמג"ד יושב במקום מבטחים ומצווה על אנשיו להסתער".**[[111]](#footnote-111)

**ואכן כשהגדוד החל לנוע בסדר התנועה שנקבע לעבר שדה התעופה פלוג'ה, כלי הרכב של דיין היה השלישי בטור - לפניו היו רק "הנמר הנוראי" וזחל"ם נוסף. בדרך נורתה אש כבדה על הכוח, והתותחן של "הנמר הנוראי" נהרג. כשהכוח הגיע לוואדי הוא נתקע, ולא איתר דרך שעולה מהוואדי למעלה לכרתיה. החיילים החלו להכשיר מעבר כזה לכלי הרכב, ובתוך כל המהומה דיין, שהרגיש שכוחותיו אזלו, פרש הצידה ונרדם לשעה קלה. בשעה 4:00 החל הגדוד לטפס מחוץ לוואדי והסתער על הכפר. כלי הרכב בראש, ואחריהם יחידת הרגלים של חטיבת גבעתי. ההתנגדות מן הכפר הייתה חלשה, והתברר שהכוח שהיה בכרתיה היה קטן וחלש ממה שהעריך המודיעין הישראלי.**

**ב־18 ביולי בשעה 6:00 השלים הגדוד את משימתו. במבצע היה לכוחותינו הרוג אחד. בנוסף איבד הגדוד יותר ממחצית מכלי הרכב שברשותו. למרות ההצלחה של גדוד 89 לא השיג המבצע את יעדיו, המידע המודיעיני היה דל והתברר שבכרתיה, בניגוד למה שהמודיעין סבר, היו כוחות אויב קטנים ולכן נפל בקלות.**

**לעומת זאת, בבית עפא נחלה חטיבת גבעתי כישלון מכיוון שהיו שם כוחות מצריים רבים. לאחר הקרב, בשעה 8:30, החלו המצרים להרעיש את כרתיה במרגמות ובתותחים, אבל גדוד 89 כבר עזב, והשאיר את גבעתי להיאחז בשטח לקראת התקפת הנגד המצרית. החטיבה עמדה בגבורה בקרב עד ההפוגה. היחידה זכתה לשבחים, ולאחד מאנשיה ניתן אות גבורה.[[112]](#footnote-112) מח"ט גבעתי שמעון אבידן ראה בעזיבת הגדוד הפרת פקודה (ובכך הצטרף למולה כהן). הוא התלונן על כך בפני יגאל ידין, והוא הורה להעמיד לדין את דיין על הפרת פקודה. לאחר בירור נוסף עם דיין, הצליח האחרון לשכנע שהיו לו סיבות טובות לא להישאר בשטח, שכן סבר שגדוד הפשיטה, על רכביו הלא משוריינים, אינו מיועד לתפיסת שטח ולהחזקתו. התקרית הזאת נוספה לטענות נגדו בנוגע לדרך שבה הקים את גדוד 89 ובנוגע לפיקוד על הפשיטה על לוד. כאמור, כל אלה גרמו לכך שמפקדים לא מעטים לא אהדו את סגנונו של דיין - דבר שהוביל להתנגדויות למינויו כמפקד ירושלים.**

**לאחר הקרב ביקר דיין את הפצועים מיחידתו, חלקם היו פצועים בפניהם ובעיניהם. כדי לעודד אותם אמר להם באופן פסימי אופייני: "חבר'ה, מה שיש לראות בעולם המחורבן הזה? תראו מספיק טוב גם בעין אחת".**[[113]](#footnote-113) **זה היה הקרב האחרון שבו הוביל דיין אנשים להסתערות - אף שבכל תפקידיו שאף להיות בקו קדמי.**

**ההפוגה השנייה נכנסה לתוקפה ב־19 ביולי, ועל־פי פקודת בן־גוריון, דיין מוּנה ב־23 ביולי למפקד חזית ירושלים.**

מפקד גזרת ירושלים

**התקופה של דיין בירושלים התחלקה לשני חלקים: הראשון - פיקוד קרבי על חטיבה בלחימה; החלק השני עם תום הקרבות - ניהול משא־ומתן עם האויב, שבו מילא דיין תפקיד של קצין־דיפלומט.**[[114]](#footnote-114)

**בירושלים התמנה דיין למח"ט - דרג פיקודי שמשמעותו שליטה בכוחות ופיקוד עליהם באמצעות דרגי ביניים מתווכים - המג"דים והמ"פים - שלהם ניתן באופן אידיאלי חופש פעולה ניכר בדומה לזה שהיה לדיין כמג"ד, וכן מטה המסייע למפקד לגבש תמונת מצב, לקבל החלטות ולבצע בקרה. לשם כך נדרשה רמת מיומנות גבוהה, שבמלחמה מודרנית היא שילוב של הכשרה וניסיון. כשדיין הגיע לירושלים חסרו לו שני אלה, והדבר בא לידי ביטוי ברמת הביצוע של הפעולות הצבאיות בעיר. עד השלב הזה היה בהתנהלותו שילוב של תעוזה, מנהיגוּת ומזל (כבר נפוליאון שהתכונה החשובה ביותר של גנרל היא היותו בר מזל), ואילו בירושלים נדרש דיין לפקד על מסגרת גדולה שלא הוכשר לפקד עליה, וגם המזל לא האיר לו פנים. אמנם היו לו כמה נסיבות מקילות משמעותיות, אך אלה לא מסבירות לבדן את אי ההצלחות הצבאיות בירושלים.**

**התפקיד של דיין כקצין־דיפלומט במשא־ומתן שהוביל עם ירדן היה משמעותי מאוד למסלול ההתפתחות המקצועית שלו בהמשך. למרות הצלחתו בדגניה וכמפקד גדוד 89 היו לדיין לא מעט מבקרים באליטה הפיקודית של צה"ל - בעיקר בקרב יריביו ומתחריו מפקדי הפלמ"ח. לפיכך, אם הוא לא היה מנהל את המשא־ומתן עם ירדן, הוא היה הופך לעוד מפקד בשורה ארוכה של מפקדים במלחמת העצמאות. מבקריו היו זוכרים לו בעיקר את כישלונותיו בפעולות הלחימה האחרונות שלו. ואולם בתפקיד הזה התגלו כישוריו המדיניים הייחודיים.**[[115]](#footnote-115) **יתֵרה מזו, דווקא לאחר שהפך למושא לביקורת ולקנאה בקרב מפקדי הפלמ"ח, קירב אותו אליו בן־גוריון, שחש שדיין הוא בעל הברית הנאמן שלו, שעליו הוא יכול לסמוך, ובכך נסללה דרכו קדימה.**

**יסודו של המינוי היה במאבק קשה שניהל בן־גוריון מול יגאל ידין, ראש אג"ם, ויתר חברי המטכ"ל. במסגרת הארגון־מחדש של מבנה החזיתות לארבע חזיתות ומינוי מפקדיהם, הציע ידין את מועמדו אליהו בן־חור (כהן) למפקד ירושלים במקום דוד שאלתיאל, שהייתה הסכמה בנוגע לצורך להחליפו. בן־גוריון הציע את דיין, אולם בקרב חברי המטכ"ל הייתה התנגדות רבה למועמדותו של המג"ד הפרוע. גם הרמטכ"ל דורי ממיטת חוליו תמך בבחירתו של בן־חור. התנגשות נוספת הייתה קשורה למינוי של הרמטכ"ל. מרדכי מקלף היה מועמדו של בן־גוריון, ואילו חברי המטכ"ל תמכו ביגאל אלון. זו הגיעה לשיאה במכתבי ההתפטרות שהגישו חברי המטכ"ל לבן־גוריון ב־1 ביולי, ובעקבות זאת במכתב התפטרות שהגיש בן־גוריון. ב"משחק הצ'יקן"**[[116]](#footnote-116) **הזה ניצח בן־גוריון: הושגה פשרה שבסופה חזרו כולם מההתפטרויות. במסגרת הפשרה מוּנה יגאל אלון למפקד חזית הדרום ומשה דיין מוּנה למפקד חזית ירושלים.**[[117]](#footnote-117) **בדרך למינוי היה על בן־גוריון להתגבר על מהמורה אחת נוספת: משלחת של אנשי גדוד 89, שבראשה עמד יעקב גרנק, מהלח"י,**[[118]](#footnote-118) **הגיעה לבן־גוריון כדי להפציר בו להשאיר את מפקדם בתפקידו; אנשי הגדוד אף איימו בשביתה. בן־גוריון הסביר להם שביטחון ירושלים קודם לגדוד שלהם.**[[119]](#footnote-119)

**ב־23 ביולי מוּנה דיין, וב־1 באוגוסט החל את תפקידו בירושלים כשהוא מוקף בקבוצה של נאמנים מגדוד 89 ומנהלל.**[[120]](#footnote-120) **כשהגיע לירושלים העיר הייתה חצויה, תחת מצור והפגזות קשות. התושבים נאלצו לשתות מי גשמים ולהכין מזון מצמחי בר שליקטו בסביבתם. הכוחות הלוחמים, שעליהם פיקד דיין, השתייכו לחטיבת עציוני. ההכשרה שלהם הייתה מעטה והמורל נמוך. הלחימה המוּכרת להם הייתה מלחמת עמדות, שבבסיסה שחיקה והתשה של האויב - בדומה למלחמת החפירות במלחמת־העולם הראשונה. ההישג העיקרי של החטיבה היה בעצם העמידה ואי הכניעה. דיין סייר ביחידות וניסה להעלות את המורל של הלוחמים ולעודד את המפקדים לפעולה, אבל נדמה שזה היה מעט מדי ומאוחר מדי.**

**נוסף על בעיית הכשירות, שהגבילה את יכולת הפעולה, הייתה מגבלה אחרת לא פחות משמעותית - המגבלה המדינית. בשלב הזה נידונה סוגיית ירושלים בעצרת האו"ם ובמועצת הביטחון, והוצבו בעיר משקיפים בין־לאומיים שמנעו יוזמה התקפית חד־צדדית. למרות שני האילוצים הללו לחץ דיין על בן־גוריון והמטכ"ל לצאת לפעולות. הוא הצליח לקבל אישור לשתי פעולות, אך שתיהן הסתיימו בכישלון. המטרה של הפעולות האלה לא הייתה לחולל שינוי דרמטי במצב בירושלים, אלא לשפר עמדות לקראת הסכמי הקבע.**

**הפעולה הראשונה הייתה יצירת חיץ בין הלגיון הירדני, שהקים עמדות ממזרח לארמון הנציב, ובין הצבא המצרי, שהיה פרוס בשוליה הדרומיים של העיר. הפעולה שאושרה בליל 18/17 באוגוסט הייתה תחת מגבלה מדינית חד־משמעי - עליה להסתיים תוך 24 שעות וכן הוטל איסור גורף לחדור לארמון עצמו שהיה מאויש בחיילי או"ם. בסיור מקדים שערכו באזור המג"ד מאיר זורע (זרו), מפקד גדוד 62 (גדוד בית חורון), והלל פפרמן, קמב"ץ חטיבת עציוני - שניהם קצינים מנוסים בוגרי הבריגדה - הם הגיעו למסקנה שלא ניתן יהיה לכבוש את הגבעה ללא השתלטות על הכיפה, כלומר, על ארמון הנציב עצמו. זורע הסביר לדיין שלא ניתן יהיה להחזיק בגבעה בלי לכבוש את ארמון הנציב שנחשב ל"שטח חיוני",**[[121]](#footnote-121) **אולם זורע התרשם שדיין לא הכיר את המושג המקצועי. על כן הוא ניסה להציג חלופות, בהן תפיסת גג ארמון הנציב וגב ההר. ואולם דיין לא הסכים להפר את המגבלה המדינית - אחריותו כלפי בן־גוריון בנושא הזה הייתה ברורה. לזכותו של דיין ייאמר שגילה רגישוּת רבה להיבט המדיני של הפעולה הצבאית כבר כשהיה קצין זוטר יחסית - דבר שאפיין את מצביאותו בעתיד. מאפיין נוסף, שלילי, בהתנהלותו של דיין היה נטייתו לגזור גזירה שווה בין פעולות שהסתיימו ובין הפעולות הבאות. דיין נטה להערכת חסר של היריב על סמך ניסיון העבר, ולכן אישר את הפעולה במגבלותיה - בניגוד לעצתם של שני קציניו.**

**הפעולה נתקלה בדיוק בקשיים שצפו זורע ופפרמן, והכוחות מצאו עצמם חשופים לאש כשהיו על הגבעה. זורע, שהיה ממוקם במוצב בתלפיות, ניסה לקבל אישור מהחטיבה לתפוס את ארמון הנציב, אך פפרמן לא הצליח ליצור קשר עם דיין ששהה בביתו. רק באמצעות רץ נוצר קשר עם דיין, שהגיע לבסוף למטה החטיבה, אבל אז כבר נאלץ פפרמן להורות לזורע לסגת מחשש שהכוח יושמד אם ישהה במקום בעת עלות השחר. הכוח נחל מפלה מוחצת, והיו לו אבידות כבדות: תשעה הרוגים, חמישה שבויים ו־21 פצועים.**

**למחרת כינס דיין את חיילי גדוד בית חורון ונזף בהם. בעיני מפקדי הגדוד, שנלחמו בגבורה, תחת אילוצים קשים, דבריו היו לא מקובלים. בסיכום החטיבתי עוררו הדברים ויכוח סוער בין דיין וזורע המג"ד על מיקומו של האחרון. דיין, כמו תמיד, דרש שהמג"ד יוביל בראש, ואילו זורע טען שבפעולה לילית מן הסוג הזה עדיף להתמקם במוצב פיקוד עורפי, שם תהיה לו שליטה טובה יותר על הכוחות. למרות כל ההתקדמות הטכנולוגית באמצעי פו"ש (פיקוד ושליטה), הגישה של צה"ל היום קרובה יותר לזו של דיין.**[[122]](#footnote-122) **דיין העריך את דעתו המקצועית של זורע, והיה מודע לחוסר הידע שלו. לקראת המבצע הבא, מבצע "יקב", שאל דיין את זורע היכן עליו להתמקם. הלה השיב לו: "בכיתת החוד, משם תנהל יפה את הקרב בלילה". דיין התעלם מן העוקצנות, חזר על השאלה, ולפי עצת זורע, מיקם את מִפקדת החטיבה במקום גבוה שבו יוכל לשלוט בקשר על תנועת הגדודים.**[[123]](#footnote-123)

**פפרמן מתח ביקורת נוקבת על דיין. הוא טען שהפעולה בארמון הנציב תוכננה באופן לא מקצועי, וסבר שיש להדיח אותו מתפקידו. ואולם בשלב הזה דווקא פפרמן הוא שהועבר מתפקידו ומוּנה למג"ד כוח המשוריינים בחטיבה - צעד שהעכיר את האווירה בחטיבה.**[[124]](#footnote-124) **בחודשיים הבאים השקיע דיין את מרצו בשיקום החטיבה, ומאמציו הוכרו גם על־ידי מבקריו פפרמן וזורע. דיין המשיך לדרוש פעולות, ויצא לו שם של קצין התקפי שמחפש פעילות. ואולם ככל שהתהליך המדיני התקדם כך הפך הסיכוי שבן־גוריון יאשר פעולה לקטן יותר. לאחר חודשיים, ב־15 באוקטובר, עם תחילת מבצע "יואב" בחזית הדרום, נוצרה הזדמנות, ודיין קיבל את מבוקשו. במקביל נפתח בחזית המרכז מבצע "אל ההר", שבמסגרתו תוכנן מבצע "יקב", שגם הוא הוגבל ל־24 שעות בשל מגבלות מדיניות, ולשעות הלילה בלבד, ב־22-21 באוקטובר. מטרתו של המבצע הייתה לרתק את הצבא המצרי הממוקם בדרום הר חברון כדי למנוע את התערבותו בקרבות הנגב וכדי להרחיב דרומה את הפרוזדור בירושלים.**[[125]](#footnote-125) **בלילה האחרון של מבצע "אל ההר" ניתנה לדיין הפקודה להפעיל את חטיבתו במבצע "יקב". מטרת המבצע הייתה כניסה לבית לחם ממקום מפתיע - גישה עקיפה דרך הר גבוה שבפסגתו העיירה בית ג'אלא. מכיוון שזה היה מחסום טופוגרפי טבעי, הגנו עליו כוחות מצריים דלילים. ההיגיון של התוכנית היה שאם הכוח יתגבר על המכשול הטופוגרפי - הוא יתגבר בנקל גם על האויב הדליל, והחטיבה תנתק את הכוחות המצריים מן הכוחות הירדניים על ציר ירושלים-בית לחם, ואם יתאפשר הדבר, תכבוש את בית לחם עצמה.**[[126]](#footnote-126) **גם עתה התנגד פפרמן, בתפקידו כמג"ד המשוריינים בחטיבה, למבצע. לדעתו היה שותף מפקד חזית המרכז צבי איילון, שרצה לרכז מאמץ באזור קרוב יותר לחטיבת הראל.**

**את המאמץ העיקרי בפעולה הוביל גדוד מוריה של חטיבת עציוני, שעליו פיקד זלמן מרט, אחד האנשים שליוו את דיין זמן רב. שני הגדודים האחרים אבטחו את הכוח העיקרי. דיין חזר בתדריך על התיאוריה של "נותנים דפיקה אחת בפח - הם כולם בורחים". אולי הוא האמין בכך, ואולי רצה לעודד את האנשים.**

**לאחר שהכוח יצא לדרך התברר שקשה לטפס על מצוקי ההר יותר משהעריכו. במהלך הירידה לוואדי והטיפוס על ההר לכיוון בית ג'אלא הסתבך הגדוד מאוד, איבד זמן ונתקע בשל ירי ממקלע של האויב שבו נהרג אחד החיילים. הירי עצר למעשה את פלוגת החוד שלא העזה להתקדם יותר. מרט הגיע למסקנה שגם אם יתגבר על המקלע, לא ייוותר לו מספיק זמן כדי למלא את המשימה עד הבוקר. מעֵבר לכך, אם הגדוד יתגלה על המדרון באור יום – גורם הלוחמים יהיה כשל ברווזים במטווח. מרט ביקש לחזור ודיין - נאמן לעקרונות הפיקוד שלו - ענה לו, בדומה לתשובה שקיבל הוא עצמו מיגאל אלון בלוד, שהוא המפקד במקום, ושרק הוא יכול להחליט כיצד לפעול. מרט החליט לחזור.**[[127]](#footnote-127) **ההישג היחידי של המבצע היה כיבוש הכפר ולג'ה ממערב לירושלים, שהפך להיות קו הגבול באזור הזה בהסכמי שביתת־הנשק.**

**הכישלונות של דיין פגעו במוניטין שלו, והוסיפו שמן למדורת הטענות של אלה שראו בו הרפתקן צבאי חסר אחריות. הוא שגה כשלא העריך נכונה את המשמעות של כוח לוחם בעל כשירות נמוכה ומורל ירוד יותר מאלה של הכוח שאותו הורגל להוביל בגדוד 89, והעריך הערכת חסר את נכונותם של המצרים להיצמד לעמדות ולהילחם באופן עיקש, ולא להישבר תחת ההתקפה של חטיבת עציוני. גם המזל לא שיחק לו הפעם. ואולם, כל אלה היו התנסויות חשובות ומלמדות, ודיין כהרגלו למד, כפי שהעידו השאלות ששאל את זורע בנוגע למיקום המפקד.**

**סוגיה מעניינת היא התייחסותו של דיין לכישלונות. בזיכרונותיו הודה דיין בכישלון הפעולה במבצע "יקב", ולא טייח. דיין סבר כי הסיבה לכישלון הפעולה כולה היה הכישלון בכיבוש ארמון הנציב וסביבתו - בדיוק כפי שאמרו לו קצין המבצעים והמג"ד. יתֵרה מזו, דיין השתמש במושג של זורע "שטח חיוני", וציין: "ברור שההוראה האוסרת לכבוש את ארמון הנציב וסביבתו הקרובה מנעה מראש אפשרות להשתמש בשטח החיוני של אזור הקרב".**[[128]](#footnote-128) **בסיכום הכולל של כישלון שתי הפעולות הצביע דיין על גורם הכשירות וגורם המורל, שאותם לא הצליח לשנות באופן משמעותי בתקופה שבה פיקד על החטיבה - זאת בעיקר משום שלא התקיימה בתקופה הנידונה פעילות התקפית ובשל המצב הסטטי בחזית. בירושלים פגש דיין בצבא של "שוורים עצלים" ולא של "סוסים אבירים", כאמירתו המפורסמת לאחר מלחמת סיני. עם הבעיה הזאת התמודד כמפקד בכיר בצה"ל, ובתקופת כהונתו כרמטכ"ל הוא חולל בתחום הזה מהפכה של ממש.**

**העיקרון של הובלת המפקדים בראש, שלמד מווינגייט, היה תמיד סוגיה מרכזית אצל דיין, והייתה אחד העקרונות המרכזיים שאותם למד מווינגייט. לאחר קרב הקסטל נוצר מיתוס בעקבות פקודתו של המפקד שמעון אלפסי: "טוראים לסגת, מפקדים נשארים לחפות!". הסופר יורם קניוק, שלקח חלק בקרב, כתב: "הפקודה של אלפסי הייתה מאבני היסוד בקביעת מקומם של המפקדים בראש הכוח. הפקודה הזאת הייתה התשתית לקריאה - אחריי!"** [[129]](#footnote-129) **ואולם, בפועל מג"דים, ואף מפקדי פלוגות, לא הובילו בראש את כוחותיהם במלחמת העצמאות, אלא העדיפו לנהל את הקרב ממקום עורפי ולהסתמך על הקשר האלחוטי לשם שליטה בכוחות - כפי שנהג זורע, וכפי שנהג דיין בחטיבת גבעתי. כאמור, אל בן־גוריון הגיעה משלחת מגדוד 89 כדי להפציר בו להשאיר את דיין בתפקידו. בן־ גוריון שאל את חברי המשלחת מה מייחד את דיין, והם השיבו: הוא הסתער בראש הגדוד ודיבר בצורה ישירה ("דוגרי") עם החיילים.**[[130]](#footnote-130) **הובלה בראש של מפקדים נהפכה לסימן ההיכר של צה"ל כשדיין התמנה למפקדו שנים לאחר מכן.**

**בעקבות רצח הרוזן פולקה ברנדוט ב־17 בספטמבר 1948**[[131]](#footnote-131) **פירק דיין את פעילותם העצמאית של הלח"י והאצ"ל, שעדיין התקיימה בירושלים. הוא ציין שבא הקץ על התקופה הטרום־ממלכתית בירושלים, וכי יש צורך באיחוד הצבא תחת סמכות המדינה.**[[132]](#footnote-132) **הצעד הזה היה מבחינתו של בן־גוריון עדות נוספת לתחושתו שדיין שותף לתפיסתו שהממלכתיות היא מעל הכול.**

**בשלב הזה תמו ימי הלחימה של דיין במלחמת העצמאות, והחלה תקופה שבה היה מעורב במשא־ומתן על הפסקת־האש. במקביל הוסדרה סמכות תפקידו כמפקד ירושלים, והוא התמנה רשמית למפקד הגזרה. משמעות הדבר הייתה שהוא לא היה כפוף ישירות לאלוף פיקוד המרכז צבי איילון אלא היה לו מעמד עצמאי. למרות זאת, נמשכה אי הבהירות בחלוקת הסמכויות בין מפקד ירושלים ובין מפקד פיקוד המרכז, ודיין לא היסס לאתגר את איילון. האחרון הפך ברבות הימים לפקודו של דיין כשמוּנה לראש אג"ם, וטבע את האִמרה: "הרבה יותר קל להיות תחת פיקודו של דיין, מאשר לפקד עליו".**[[133]](#footnote-133)

**המעבר לירושלים בא לידי ביטוי גם בשדרוג רמת החיים של דיין ומשפחתו, ששוּכנה בשכונת רחביה היוקרתית בבית רחב ידיים יחסית לתקופה. בקומה העליונה בבית התגורר שר האוצר אליעזר קפלן, ובחדרים נוספים התגוררו סטודנטים. בניצוחה של רות אשתו הפך בית משפחת דיין למרכז שוקק לאנשי צבא, לדיפלומטים, לאנשי או"ם ולעיתונאים, שניהלו שיחות עם דיין הן בעניינים מקצועיים והן בעניינים חברתיים. דיין, שאהב את האוויר הפתוח, המשיך לסייר בעמדות הקו הקדמי בקרב חייליו, וחזר לפגישות כשעל מדיו בוץ ואבק, שבהם לא ראה כל פגם.**[[134]](#footnote-134) **בנוסף, המשיך להסתובב בג'יפ חמוש במקלע - דבר ששיווה לו מראה קרבי.**

**בתפקיד הזה השתנה במידת־מה אורח החיים שלו - אמנם הוא המשיך לסייר בשטח אך נוספה לכך פעילות דיפלומטי פקידותית. דיין העיד על עצמו: "הרביתי בישיבות, בוויכוחים על ניסוחים, בארוחות ובקוקטיילים. עליתי במשקלי, ושמי הופיע תכופות בכותרות העיתונים. בחודשים אחדים השתנו לא רק אורח חיי אלא גם דפוסי מחשבתי".**[[135]](#footnote-135)

**בתקופה הזאת פיתח דיין מערכת יחסים עם העיתונות, שבשלב זה כבר לא הייתה זרה לו. ואכן, פרט לרמטכ"ל יעקב דורי וליגאל ידין, היה דיין היחיד שבן־גוריון התיר לו לשוחח עם עיתונאים. כך הפך להיות מוּכר יותר בציבור מאשר בכירים ממנו, בהם אלון. הקסם האישי הרב שלו פעל גם על עיתונאים, ואלה פרסמו הצהרות שלו בעיתונות הישראלית והעולמית. בנוסף, במטה שלו היה קצין, אלכס ברוידא, שתפקד למעשה כקצין עיתונות. ברוידא שיווק את דיין כמנהיג חשוב לעתיד, והגדיל לעשות כשהמגזין האמריקני החשוב** לייף **פרסם ב־18 ביולי 1949 כתבה על ישראל שלאחר המלחמה. בכיתוב לתמונה של דיין, שפורסמה בכתבה, כוּנה דיין גיבור, ותואר כמפקד ירושלים וכראש ממשלת ישראל אפשרי בעתיד.**[[136]](#footnote-136) **כך התקבעה אט־אט דמותו של דיין בדעת הקהל הישראלית והעולמית כמנהיג שיועד לגדולות.**

**את הפגישות בין ישראל וירדן החל המפקד הקודם של ירושלים, דוד שאלתיאל שנפגש עם עבדאללה אל־תל, מפקד ירושלים הירדני, ב־21 ביולי - לאחר ההפוגה השנייה.**[[137]](#footnote-137) **יומיים לאחר מכן מוּנה דיין למפקד, אבל פעילותו המדינית החלה מיד לאחר הכישלון בארמון הנציב - ב־17 באוגוסט 1948. האו"ם ביקש למנוע את התחדשות הקרבות בסביבות באזור ארמון הנציב ולהסדיר את העמדות באזור של שני הצדדים - זאת בשל החשש שהצדדים יתפתו לשפר עמדות. כך החלה הפגישה הראשונה בין הצדדים בהשתתפות דיין. ב־3 בספטמבר נפגש דיין לראשונה עם אל־תל, והסכים לפנות את צה"ל מבית־הספר החקלאי שאותו תפס בפעולה על הכפר ג'בל מֻכבר. בפגישה השתתף גם אחמד אל־עזיז, נציג של הצבא המצרי, ולמרות האשמות הדדיות על הפרות של הפסקת־האש התחייבו השלושה לנסות לשמור על השקט.**[[138]](#footnote-138)

**בפגישה השנייה, שהתקיימה ב־5 בספטמבר, העלה דיין רעיון פורץ דרך: הוא הציע ליריבו־מקבילו, עבדאללה אל־תל, לסור הצידה מן השולחן שבו ישבו משקיפי האו"ם ולשוחח בארבע עיניים. דיין, שפיתח הערכה כלפי אל־תל, תיאר אותו כך: "בלט משכמו ומעלה מבין כל האנשים הערביים אשר נפגשתי עמם באותה תקופה [...] והיה בעל אומץ לב רב".[[139]](#footnote-139) הוא סבר שיצליח להשיג יותר במפגש אישי, שבו ימצאו שני הלוחמים מכנה משותף, מאשר במפגש רב־משתתפים עם מתווכים זרים. לאחר זמן קצר סיכמו השניים והודיעו לראש מטה משקיפי האו"ם, הגנרל ויליאם ריילי, ולאנשי צוותו ההמומים, על הסדרה של קו טלפון ישיר ביניהם שלא יעבור דרך מטה האו"ם. ב־28 בנובמבר נפגשו דיין ואל־תל שוב בתיווך האו"ם, וכעבור יומיים חתמו השניים על מסמך הבנות, שאותו ביקש דיין לכנות (קצת בתמימוּת, כפי שהעירו לו ותיקי משרד החוץ) "הפסקת־אש מוחלטת וכנה", הכוללת הסכמה על קווי הפסקת־ האש בין הצדדים שייכנסו לתוקפם ב־1 בדצמבר. ב־5 בדצמבר קיים דיין פגישה נוספת עם אל־תל ליד מנזר נוטרדאם המפורז, וב־7 בדצמבר הונחו קווי הטלפון בין המפקדים. היחסים הטובים שנרקמו בין אל־תל ודיין שמרו על השקט בגזרה, ואפשרו לפתור סוגיות מקומיות שונות: חילופי שבויים, הגעת עובדים למובלעת בהר הצופים, עליית צליינים ופירוז שטחים.**[[140]](#footnote-140)

**ב־12 בדצמבר התקיימה פגישה נוספת בין שני המפקדים - הפעם בנוכחות משקיף האו"ם קרלסון, הקונסול הצרפתי, רנה נוויל, ביארדאט מהקונסוליה האמריקנית, ומייג'ור ניקולס אנדרונוביץ, הנספח הצבאי האמריקני. דיין יצא בהצהרה המפתיעה הבאה: "ממשלתי הורתה לי לאמר, כי אנו נכונים לדון עם ממשלת עבר־הירדן על שביתת נשק ושלום, אולם אין אנו מעוניינים בהמשכת השיחות על בסיס ההפוגה. כמובן שאין הדברים אמורים בקטנות, כגון החלפת שבוי מפעם לפעם, שאנו יכולים לסדר בינינו במישרין, או פתיחת דרך לבית לחם לחג המולד, שהיא סידור חד־פעמי ולא סידור של קבע". בכך הפך דיין למפקד צבאי שהוסמך על־ ידי הממשלה לשאת ולתת על שלום עם המנהיג המדיני של המדינה היריבה.[[141]](#footnote-141)**

**אישיותו של אל־תל הייתה מורכבת. בספר בדברי זיכרונותיו האשים את מלך ירדן בקונספירציה עם ישראל ובחלוקת ארץ־ישראל וירושלים על חשבון הפלסטינים והמצרים.**[[142]](#footnote-142) **הוא הציג עצמו כקנאי לאומי, השומר על האינטרסים הערביים. ואולם, יש אינדיקציות רבות לכך שהוא הציג את עצמו כלאומן משום שביקש לאחר המלחמה ליצור לעצמו תדמית כזאת כדי לבסס את מעמדו. כשצה"ל הוציא לפועל את מבצע "יואב" ואת מבצע "חורב" נגד מצרים, השמיע אל־תל תמיכה בצה"ל בפני עמיתיו הישראלים בדלתיים סגורות.**[[143]](#footnote-143) **כמו כן הוא לא היסס לדבר עם עיתונאים ישראלים, וקנה לו אהדה אצלם, בעיקר משום שדיבר על שלום אפשרי לאחר המלחמה. אל־תל חשש שיזוהה כידידותי מדי עם היהודים, ועל כן ביקש מדיין שידבר עם העורכים של The Palestine Post, יומון בשפה האנגלית שיצא ביוזמה ציונית פרטית,כדי שיפרסמו מאמר שבו יוצג כלאומן קיצוני התוקף את ישראל.**[[144]](#footnote-144)

**המפגשים של דיין ואל־תל התקיימו במסגרת מגעים מתמשכים שהתקיימו בין הנהגת היישוב ועבדאללה מלך ירדן עוד לפני סיום המלחמה - זאת בתקווה להגיע להסדר כלשהו ללא מלחמה. עבדאללה היה המנהיג הערבי היחיד שקיים מגעים ישירים עם ישראל. ההידברות עימו נתנה פתח לתקווה שניתן יהיה להגיע להסדר. היהודים קיוו שעבדאללה יקבל את תוכנית החלוקה של האו"ם, אבל הוא הסכים לתוכנית רק בתנאי שהיהודים יקיימו רפובליקה בלשונו, מעין אוטונומיה, תחת שלטונו.**[[145]](#footnote-145) **אליהו ששון, דיפלומט ותיק וערביסט, ליווה את המגעים עם ירדן עוד ב־1946 בניסיון להגיע עם המלך להסכמות ולמנוע את כניסת הירדנים למלחמה.**

**המפגשים בין דיין לאל־תל אפשרו לפתור בעיות שונות, כמו הפרות של הפסקת־האש וטיפול בצורכי האוכלוסייה. בין היתר הוסדרו התפילות במקומות הקדושים. בהדרגה נוצר אמון בין שני האישים, והדבר אִפשר להרחיב ולהעמיק את משטר ההפוגה שנחתם ב־30 בנובמבר - בתחילה לאזור דרום ירושלים, ולאחר מכן לאזור שמצפון לה. להסדר שהתגבש הייתה חשיבות אסטרטגית רבה משום שהוא אִפשר את ריכוזו של הכוח הישראלי להכרעה בחזית הדרום לקראת מבצע "יואב" ב־15 באוקטובר, שנועד לפרוץ את המצור על הנגב הנצור.**

**אל־תל זכה לאמונו של המלך עבדאללה, ופעל ללא תלות במפקדיו הבריטים. לפיכך ראה בו הצד הישראלי בן שיח עצמאי ואמין שעימו ניתן להגיע להסדרים מקומיים בהווה ולהסכמים מדיניים בעתיד. דיין ואל־תל העריכו זה את זה כבר בתחילת ההיכרות ביניהם, וכיבדו זה את זה על ההישגים הצבאיים שלו. הם אף שיבחו איש את רעהו בזיכרונותיהם. יחסי האמון בין שני המפקדים הביאו להסכם הפסקת־אש בכל אזור ירושלים. [[146]](#footnote-146) להסכם היה ערך אסטרטגי, והדבר בא לידי ביטוי ביומן מטה מחוז ירושלים, שבו צוין ב־1 בדצמבר 1948: "שקט מוחלט כתוצאה מהסכם ההפוגה".[[147]](#footnote-147) חזית המרכז הוצאה ממעגל הלחימה הודות להבנות ולהסכמים בין המפקדים הצבאיים.**

**ערוץ הקשר החשאי של המפקדים המשיך להתקיים בכל דצמבר. דיין ואל־תל דנו בהסדרים הטריטוריאליים הכלולים בהסכם שביתת־הנשק ובהסכם השלום בעקבותיו: עתיד הנגב והגבול המזרחי שלו בין ישראל לירדן, חידוש עבודות כריית המחצבים בדרום ים המלח, גורל רכוש חברת האשלג בצפון ים המלח ובית הערבה, חלוקת ירושלים, מעבר הרכבת מהשפלה לירושלים, חופש המעבר להר הצופים, גורל אזורי הגדה המערבית ורצועת עזה ועתיד הערים רמלה, לוד ויפו. המפקדים הציגו את עמדות הפתיחה של מדינותיהם בסוגיות שעמדו על הפרק. למעשה, המפגשים ביניהם עיצבו את הסכם שביתת־הנשק שנחתם באופן גלוי ברודוס ביולי 1949. יתֵרה מזו, הסכם שביתת־הנשק הגלוי בין המדינות שיקף את ההסכם החשאי שנרקם כבר בשטח. כל זאת תוך כדי קרב ההכרעה של הצבא הישראלי נגד הצבא המצרי במסגרת מבצע "חורב". המפקד הירדני, שהיה קצין הקישור עם הצבא המצרי שהיה מוצב בדרום ירושלים, נתן הכשר סמוי לריכוז המאמץ של הצבא הישראלי לשם הדיפת כוחו העיקרי של הצבא המצרי אל מחוץ לנגב.[[148]](#footnote-148)**

**נוסף על ההידברות בין דיין ואל־תל התקיימו מגעים עם הירדנים באמצעות נציגיהם האירופים: ששון נפגש בפריז עם שגריר ירדן בלונדון, עבד אל־מג'יד הידר; דיין וראובן שילוח ממשרד החוץ נפגשו בשער יפו ב־25 בדצמבר עם רופאו הפרטי של עבדאללה, ששימש גם כשליחו. בשלב הזה של ההסכמות על ירושלים החל הערוץ המקומי של השיחות על ירושלים להתמזג עם הערוץ המדיני הכללי, שבמרכזו הסכם כולל עם ירדן. גם בשלב הזה דיין נטל חלק מרכזי.**

**בניגוד למצב שלפני המלחמה, שבו הייתה ישראל חלשה ועבדאללה היה הצד שהציב דרישות במהלך המשא־ומתן, הלכו והשתנו בסוף המלחמה יחסי הכוחות לרעת ירדן. המניע המידי של עבדאללה לקיום השיחות היה חשש מפני מתקפה כוללת של ישראל לאחר שזו התחזקה והגיעה לעמדת יתרון. עבדאללה הציב דרישות שישראל לא יכלה להסכים להן, בין היתר הדרישה לסגת מלוד, מרמלה ומהשכונות הערביות בירושלים. כמו כן דרש עבדאללה לספח את הנגב, או לפחות ליצור פרוזדור בשליטתו, שיחבר את הגדה לעזה, ולזכות בהסכמתה של ישראל לכך שירדן תספח את הגדה המערבית. מנגד, ישראל שאפה לשלום מלא עם ירדן תוך ויתורים מינימליים בסוגיות הללו.**[[149]](#footnote-149)

**ב־1 בינואר 1949 מוּנה אל־תל על־ידי המלך עבדאללה לנציגו במשא־ומתן, ולמחרת מוּנה דיין לנציג הישראלי בשיחות עם הירדנים יחד עם ראובן שילוח. השלושה נפגשו לשיחות כלליות ב־3 בינואר בשער מנדלבאום בירושלים (אחת מנקודות המעבר בין ירדן לישראל). בשיחות דרש מלך ירדן לקבל את הנגב וכן כביש גישה לרצועת עזה. באותה עת החזיק עבדאללה 679 שבויים ישראלים מגוש עציון והעיר העתיקה שנפלו לידי הלגיון, והשיחות עסקו גם בעניין הזה. מכיוון שהשיחות דשדשו, החליט המלך להתערב בהן באופן אישי, והורה לאל־תל להזמין את דיין לביקור סודי בארמונו.**

**ב־5 בינואר 1949 החליפו שתי המדינות ביניהן מכתבי הרשאה חשאיים, שהסמיכו את המפקדים הצבאיים לשוחח על שלום. מכתב ההרשאה הישראלי היה כתוב בעברית, בערבית ובאנגלית, והיה חתום על־ידי בן־גוריון. וכך נכתב בו:**

**ממשלת ישראל נותנת בזה ייפוי כוח וסמכות מלאה למר ראובן שילוח ולסא"ל משה דיין לשאת ולתת ולכרות הסכם עם הוד מעלתו המלך של ממשלת עבר־הירדן [ההאשמית] לשם סיום פעולות האיבה ולשם הקמת יחסי שלום בין מדינת ישראל לבין ממלכת עבר־הירדן.[[150]](#footnote-150)**

**ב־16 בינואר 1949 נפגשו ששון ודיין עם המלך עבדאללה בארמונו. גם אל־תל השתתף בפגישה. המלך אירח אותם ברוב פאר והדר, אך עד מהרה גילה דיין קוצר רוח לדרך הפתלתלה ולשיחות הנימוסין הארוכות. גם ששון כבר היה מורגל בהן, ורצה להגיע לעיקר. בין היתר שיחק איתם עבדאללה שחמט, וששון הנחה את דיין לא רק להפסיד אלא לקרוא קריאות התפעלות ממהלכיו המפתיעים של המלך.**[[151]](#footnote-151) **עבדאללה דיבר על כך שיחתום על הסכם שלום, אבל התנה זאת בחתימה של מדינות ערב האחרות על הסכמי שביתת־נשק בשיחות שהחלו להתנהל ברודוס. המפגש הזה הסתיים בלא כלום, וכשהוצעה פגישה נוספת, דיין הפרקטי לא התלהב להשתתף בה. ואולם בלחצה של ממשלת ישראל ושל אל־תל הוא הגיע ב־30 בינואר לפגישה שנייה. המטרה הפעם הייתה להביא לשחרור האסירים הישראלים. גם הפגישה הזאת הייתה בעיקרה אירוע חברתי ללא תוצאה נראית לעין. ששון הנחה את דיין קצר הרוח לא להעלות את נושא השבויים בשום שלב של השיחות. לפני צאתם מן הארמון היה זה דווקא ששון שהעלה את הסוגיה. הוא תפס באבנטו של המלך בהכירו את המנהג הבדואי העתיק שהתופס באבנטו של המנהיג רשאי לבקש בקשה ממנו. ששון ביקש את שחרור השבויים, והמלך נענה. הסידורים לשחרור 679 השבויים נעשו עוד באותו הלילה.**[[152]](#footnote-152) **דיין קבע בזיכרונותיו שבסופו של דבר "מבחינה תכליתית לא השיגו השיחות דבר" אם כי שני הצדדים הכריזו על רצונם בשלום, וציין שהמלך הותיר עליו רושם של שליט "נבון שידע להחליט".**[[153]](#footnote-153) **ואולם, היה להן הישג אחד מובהק: בין 3 בפברואר ל־3 במרס היו חילופי שבויים בין ירדן לישראל, שבמהלכם החזירה ירדן את כל השבויים שבידיה.**

**בפברואר 1949 מוּנה על־ידי האו"ם המתווך האמריקני ראלף באנץ'. מדינות ערב וישראל הסכימו לקיים שיחות בתיווכו באי היווני רודוס. בראש המשלחת הישראלית עמד שילוח, ודיין היה סגנו. מיומנו של באנץ' עולה שהוא התלהב מדיין ומשילוח שעימם בילה זמן רב בחודש מרס: "דיין ושילוח הם צוות הרבה יותר סימפטי מאיתן [ולטר איתן, איש משרד החוץ] ומידין".**[[154]](#footnote-154) **המשא־ומתן החל ב־4 במרס והסתיים ב־3 באפריל עם החתימה; ירדן הייתה המדינה השנייה - אחרי מצרים - שחתמה על הסכם שביתת־נשק עם ישראל. למעשה, השיחות ברודוס עם הירדנים היו עקרות ברובן מכיוון שמשלחת ירדן לא הוסמכה לקבל כל החלטה. דיין נהנה מטיוליו באי, מהיחסים הלבביים עם הירדנים והתרשם מאוד ממתווך האו"ם האמריקני באנץ', שאותו תיאר: "כושי רחב כתפיים, עיניו רכות [...] מדבר מעט ומקשיב בתשומת לב מרובה לאחרים. [...] השרה אווירת אמון ונוחות. [...] היה מן האנשים שאפשר ליהנות מתבונתם לא רק כאשר מסכימים איתם, אלא גם אשר מתנגדים להם וידם על העליונה".**[[155]](#footnote-155)

**אחת מאבני הנגף בשיחות עם ירדן הייתה דרישתם לשליטה בנגב. בישראל החליטו להציב את הירדנים לפני עובדות מוגמרת, וב־5 במרס נפתח מבצע "עובדה". במהלך חמשת ימי המבצע נכבש הנגב עד אילת, וכשמו כן היה - נקבעו בו עובדות בשטח. יום לאחר סיום המבצע נודע שהעיראקים נסוגו משטח המשולש, שבו ישב צבאם מאז הצטרפו למלחמה ומאז סיום הקרבות. ישראל איימה על ירדן, באמצעות מסרים שהעבירה, כי היא תראה בחומרה כניסה של הלגיון לשטח הזה, ובשלב הזה היה ברור שיחסי הכוחות התהפכו, וישראל החזקה היא שאיימה על ירדן ולחצה אותה.**

**בשלב הזה הועבר ניהול המשא־ומתן ליגאל ידין ולוולטר איתן ממשרד החוץ, שנפגשו עם מלך ירדן לשיחות ראשוניות. במקביל חש דיין כי אין טעםב0 שהייתו ברודוס, וחזר לארץ.**[[156]](#footnote-156) **הוא נקרא לירושלים כדי להמשיך את המשא־ומתן, וב־18 במרס נפגש עם אל־תל והעביר לו מסר בנוגע לדרישותיה של ממשלת ישראל. ב־10 במרס נפגש דיין שוב עם המלך בארמונו שבעיר שוּנָה. בפגישה הזאת ליווה אותו רס"ן יהושפט הרכבי,**[[157]](#footnote-157) **והיא התקיימה ללא אזרחים. דיין תבע את השטח האסטרטגי של ואדי ערה, המחבר בין מישור החוף לעמק יזרעאל. הוא איים שאם הדרישות האלה לא יתקבלו - תפעל ישראל נגד הצבא העיראקי שישב שם, ובמילה אחת - מלחמה. בנוסף דרש דיין לכלול בשטח ישראל את האזור של מסילת הרכבת הישנה לירושלים.** [[158]](#footnote-158) **בתמורה הציע ויתורים באזור הר חברון.**

**עבדאללה, שחשש מעימות נוסף עם צה"ל שכבר נהנה מעליונות ברורה על הלגיון, הסכים לתנאים. חששו היה מבוסס, שכן מ־15 במרס 1949 החל בן־גוריון לדבר על פעילות צבאית נגד ירדן כדי לבצע שינויים במצב הטריטוריאלי במקומות שבהם העריך שהמצב הוא בגדר סיכון ביטחוני. היו קצינים, ובראשם יגאל אלון, שרצו לנצל את שעת הכושר לכיבוש הגדה המערבית, אך בן־גוריון העדיף להפסיק את המלחמה ולהתמקד במשימות לאומיות אחרות.**[[159]](#footnote-159) **מבחינת ירדן, הסיר ההסכם איום של כיבושים נוספים של ישראל. הנקודה החשובה ביותר היא ששני הצדדים ראו בהסכם מעין מבוא להסכם של שלום בעתיד, והתחושה הייתה ששלום כזה נמצא מעֵבר לפינה.**[[160]](#footnote-160)

**לאחר שהגיעו להסכם העיקרי נותרו שורה של נושאים פתוחים: ב־23 במרס 1949 נועדו הצדדים שוב בארמון המלך בשוּנה, וסוכמו ההסדרים בירושלים בנוגע למובלעות הישראליות וכן בנוגע לגישה של יהודים לכותל המערבי.**

**הירדנים חתמו על המפות שהביא דיין, וכאשר התלונן המלך על הוויתורים הרבים שעשה לא התאפק דיין וענה לו שהוא ושני אנשי הצבא שאיתו, ידין והרכבי, איבדו אחים צעירים במלחמה, שאותה לא רצו ושלא הייתה פורצת אם מדינות ערב, כולל ירדן, לא היו יוזמות אותה. עכשיו, אמר, צריך לשאת בתוצאות שלה.**[[161]](#footnote-161) **בסוף פברואר 1949 מונו המשלחות למשא־ומתן הרשמי על הסכם שביתת־הנשק הרשמי ברודוס. דיין יצא כסגנו של יו"ר המשלחת ראובן שילוח, ואילו אל־תל נשאר מאחור. זמן קצר לאחר מכן, ב־3 באפריל, נחתם באופן פורמלי הסכם שביתת־הנשק ברודוס. דיין חתם בשם הצד הישראלי. ההיסטוריון אבי שליים כתב על כך: "ההסכם היה ניצחון דיפלומטי גדול לישראל [...] שהעניק לישראל הישגים טריטוריאליים ניכרים בנגב ובוואדי ערה".**[[162]](#footnote-162)

**ב־9 ביוני 1949 קיבל דיין את המינוי המשמעותי של הממונה על ענייני שביתת־הנשק. הוא ריכז ארבע ועדות - לענייני ירדן, מצרים, סוריה ולבנון - שבהן היו קצינים ישראלים ומתווכי או"ם. בן־גוריון המשיך לעקוב ולהנחות עניינים רבים שנידונו ברודוס, והעדיף עת עצותיו של דיין על פני אלה של שר החוץ שלו משה שרת - דבר שהעיד על השפעתו ההולכת וגוברת של דיין.**[[163]](#footnote-163) **ואכן, מכל מפקדי הצבא, מלבד הרמטכ"ל יגאל ידין, הייתה לדיין גישה חופשית וישירה לבן־גוריון. כך, למשל, לאחר שהירדנים הפרו את ההסכמים בירושלים, דגל דיין בלחץ צבאי, ובן־גוריון התנגד. כדי לדון בסוגיה הזאת הצטרף דיין ב־28 באוגוסט לבן־גוריון בנסיעה ארוכה שלו, משפרעם לתל־אביב, וכך יכלו השניים לשוחח על הנושא באין מפריע וללא לחץ.**[[164]](#footnote-164)

מפיקוד טקטי לניהול משא־ומתן מדיני

**את מסלול ההתקדמות של דיין ניתן לתאר כלא פחות ממטאורי, וככזה שהכין אותו לתפקידי פיקוד והנהגה בכירים שאותם מילא בהמשך. ההתנסויות בדגניה, בגדוד 89 ובירושלים עזרו לו בתפקידים האלה. ואולם, כפי שהעיד בעצמו, מרגע שהיה נתון במשא־ומתן עם הירדנים השתנתה החשיבה שלו, והוא החל ללמוד נושאים גיאו־אסטרטגיים וגיאו־ופוליטיים. לדבריו, הוא בורך במורה הטוב ביותר בנושאים האלה - דוד בן־גוריון.**


**תרומתו של דיין לשיחות עם ירדן הייתה ללא ספק רבה:**[[165]](#footnote-165) **החל מהשלב שבו יצר אמון עם עבדאללה אל־תל, מפקד ירושלים הירדני, שהיה יריבו הישיר, ושבו הם הגיעו יחד להסכמה בנושאים המקומיים, עד למשא־ומתן שניהל עם ירדן בסוגיות ההסדר הכולל. יהושפט הרכבי, שהיה עם דיין לקראת סוף המשא־ומתן, ציין: "דיין היה מצוין בשיחה עם המלך, הוא העלה נוסחה פיקחית".**[[166]](#footnote-166) **טבת ציין שדיין "הוכיח כושר דיפלומטי ועיקשות" וכן שבמיקוח עם אל־תל הוא הוכיח את עצמו "כמתמקח חריף וממולח שכל שעל אדמה חשוב לו".**[[167]](#footnote-167) **לעומתם, ידין נטה פחות חסד לדיין וגרס שחלקו "היה קטן מאוד וכמעט אפסי".**[[168]](#footnote-168) **ייתכן שדבריו של ידין נאמרו מתוך קנאה שחש כלפי דיין על היכולות שגילה האחרון, והאפילו על מנהיגותו של ידין בתהליך עם ירדן, שאותו הוביל לפני הצטרפותו של דיין למשא־ומתן. הוא סבר שהמגעים עלו יפה לא בשל יכולותיו של דיין, אלא משום שנוהלו על־ידי דיפלומטים מקצועיים, בהם ששון, ומשום שלשתי המדינות היו אינטרסים משותפים. עם זאת, ידין הודה שלדיין היה כישרון מיוחד לנהל משא־ומתן עם הערבים.**[[169]](#footnote-169)

**בסופו של דבר קבעה דעתו של אדם אחד - בן־גוריון, והתרשמותו מדיין היא שקבעה. בן־גוריון התרשם מאוד מכישרונו המדיני־דיפלומטי של דיין, ונטה לייחס לו את ההישגים שישראל זכתה להם במשא־ומתן עם ירדן. הוא סבר שבזכות דיין קיבלה ישראל את שטח הרכבת בירושלים ואת ואדי עארה.**[[170]](#footnote-170) **לפני המלחמה העריך בן־גוריון את דיין כקצין בעל יכולות גבוהות בתחומים שונים, אבל לא כמפקד קרבי. במהלך המלחמה הוא למד להעריך אותו כקצין קרבי טוב ואמיץ.**

**היה זה בן־גוריון שביקש מששון לצרף את דיין למפגשים. דיין השתתף במפגשים עם הירדנים יותר מכל נציג ישראלי אחר. הוא הוציא לפועל את ההנחיות של בן־גוריון, ניווט את השיחות וגם דיווח לראש הממשלה וייעץ לו. דיין התרשם עמוקות מבן־גוריון, והבין שיש לו הרבה מה ללמוד מענק מדיני ופוליטי כמוהו. למשל, בן־גוריון לימד אותו תמיד לשאול מהי המטרה הסופית - ה־"**End State**" במונחים של היום - שעל־פיה מגדירים את המאמץ המרכזי ושממנה גוזרים את דרכי הפעולה.**[[171]](#footnote-171) **מצד אחר, דיין היה אחד היחידים בסביבתו של בן־גוריון שהעזו לחלוק עליו ולהתווכח איתו. במקרים רבים הפער ביניהם בא לידי ביטוי בגישתו של דיין שנטתה לקונקרטיזציה, לעומת בן־גוריון שנטה להפשטה, לרוחב יריעה היסטורי ולמסקנות שנבעו מתיאוריות ומתזות רחבות שבהן האמין. דיין, שהיה מתוסכל מגישתו המופשטת של בן־גוריון, אמר לו באחת הפעמים:**

**אני מסתכל דרך החלון ורואה שהשמש שוקעת. אצלי פירוש הדבר שמתחיל ערב, ואצלך? זה שהשמש שוקעת עכשיו אינו חשוב - כי אתה רואה את כל הכוכבים זזים ואת הקוסמוס מסתובב. [...] אתה אינך מסוגל לראות פרט שהוא בצורה נפרדת, כאפיזודה.**[[172]](#footnote-172)

**יחסי האמון והברית שנוצרו בין השניים קבעו במידה רבה לא רק את הגורל הפרטי של כל אחד מהם, אלא גם את מסלול התפתחותה של מדינת ישראל בשנים שלאחר מכן.**

**מפת הסכם הפסקת־האש בירושלים[[173]](#footnote-173)** 

1. דיין נולד בדגניה שהוקמה ב 1910 , וכעת חזר אליה כמגן על הבית. דגניה הייתה הקבוצה הראשונה של דגם ההתיישבות הנקרא כיום קיבוץ. [↑](#footnote-ref-1)
2. טבת, 1971, עמ' 256. [↑](#footnote-ref-2)
3. מוריס, 2010, עמ' 277. [↑](#footnote-ref-3)
4. **שם**, עמ' 281. [↑](#footnote-ref-4)
5. טבת, 1971, עמ' 259. [↑](#footnote-ref-5)
6. **שם**, עמ' 260. [↑](#footnote-ref-6)
7. נפוליאונצ'יק, או בשמו הרשמי תותח הרים קליבר 65 מ"מ דגם 1906, הוא תותח הרים תוצרת צרפת, שנכנס לשירות בתחילת המאה ה־20. תפקידו העיקרי היה סיוע באש לכוחות החי"ר. התותחים הראשונים הוברחו לארץ יום לפני סיום המנדט, והם הגיעו ללא כוונות ובמצב רעוע. אנשי ה"הגנה" כינו את התותחים נפוליאונצ'יקים משום שנראו ישנים וקטנים מאוד, ויוצרו בצרפת. [↑](#footnote-ref-7)
8. טבת, 1971, עמ' 60 [↑](#footnote-ref-8)
9. בר־און, 2014, עמ' 63. [↑](#footnote-ref-9)
10. טבת, 1971, עמ' 264. [↑](#footnote-ref-10)
11. דיין, 1976, עמ' 61. [↑](#footnote-ref-11)
12. ולדימיר פניאקוב, **צבאו הפרטי של פופסקי**, מערכות, תל־אביב, 1985. [↑](#footnote-ref-12)
13. דיין, 1976, עמ' 61. [↑](#footnote-ref-13)
14. טבת, 1971, עמ' 265. [↑](#footnote-ref-14)
15. בר־און, 2014, עמ' 64. [↑](#footnote-ref-15)
16. יוחנן פלץ עלה לארץ ב־1935 והצטרף למשטרה הבריטית מטעם ה"הגנה". במלחמת־העולם השנייה הצטרף לבריגדה היהודית. לאחר המלחמה היה חלק מחבורת "הנוקמים" - קבוצה של יהודים שעסקו באיתור פושעי מלחמה נאצים ובחיסולם. [↑](#footnote-ref-16)
17. טבת, 1971, עמ' 266. [↑](#footnote-ref-17)
18. **שם,** עמ' 268. [↑](#footnote-ref-18)
19. **שם**, עמ' 269. [↑](#footnote-ref-19)
20. קבוצה נאמנה כזאת מעניקה שקט וכוח נפשי למפקד. עם זאת, היא עלולה לגרום לתופעה של חשיבה קבוצתית. [↑](#footnote-ref-20)
21. **שם,** עמ' 270. [↑](#footnote-ref-21)
22. **שם,** עמ' 271. [↑](#footnote-ref-22)
23. **שם**. [↑](#footnote-ref-23)
24. נאור, 2016, עמ' 163. [↑](#footnote-ref-24)
25. דיין, 1976, עמ' 62. [↑](#footnote-ref-25)
26. טבת, 1971, עמ' 274. [↑](#footnote-ref-26)
27. טבת, 1971, עמ' 275. [↑](#footnote-ref-27)
28. **שם,** עמ' 275 . [↑](#footnote-ref-28)
29. **שם,** עמ' 276. [↑](#footnote-ref-29)
30. טדי קולק - ראש עיריית ירושלים במשך שנים רבות. בנעוריו היה פעיל בתנועה הציונית "החלוץ", מילא תפקידים מרכזיים ב"הגנה" (בעיקר בש"י - שירות המודיעין של הארגון) ובמחלקה המדינית של הסוכנות היהודית. [↑](#footnote-ref-30)
31. טבת, 1971, עמ' 278. [↑](#footnote-ref-31)
32. יותר מאוחר הועלה לדרגת גנרל ושימש מפקד הכוחות האמריקניים בווייטנאם וראש מטה צבא ארצות־הברית בשנים 1974-1972. על שמו נקרא טנק האברמס האמריקני. [↑](#footnote-ref-32)
33. על הכוח ומשימתו יש כמה ספרים וחיבורים. התיאור כאן מבוסס על <http://taskforcebaum.de/index1.html>. [↑](#footnote-ref-33)
34. פטון רצה להעניק לבאום את מדליית הכבוד, שהיא העיטור הגבוה ביותר בצבא האמריקני, אבל מכיוון שלשם הענקת המדליה הזאת נדרשה חקירה של האירועים - חקירה שבה פטון לא היה מעוניין - הוא הסתפק בהענקת צלב השירות המצוין. [↑](#footnote-ref-34)
35. טבת, 1971, עמ' 280-279. [↑](#footnote-ref-35)
36. דיין, 1976, עמ' 63. [↑](#footnote-ref-36)
37. קרב סטלינגרד, שהתחולל מיולי 1942 עד פברואר 1943, היה קרב מכריע ועקוב מדם במלחמת־העולם השנייה בין ברית־המועצות לגרמניה הנאצית שנערך באזור העיר סטלינגרד. הקרב באזור העיר ובתוכה נמשך יותר משישה חודשים, ובמהלכו ספגו שני הצדדים כ־2 מיליון אבידות - הרוגים, פצועים, נעדרים ושבויים. הקרב הסתיים בניצחון מכריע של הצבא האדום. [↑](#footnote-ref-37)
38. מייל אישי מקולונל דגלס מקגרגור, 2 באוגוסט 2018. מקגרגור, קצין אמריקני, שימש לאחר פרישתו יועץ למשרד ההגנה האמריקני, והיה בין המתכננים של פלישת ארצות־הברית לעיראק ב־2003. [↑](#footnote-ref-38)
39. המושג והפרקטיקה של "ריצת רעם" - הסתערות במהלך נסיעה מהירה לתוך קווי האויב באש רציפה, היו קיימים עוד במלחמת וייטנאם, אך היו ידועים גם במלחמת־העולם השנייה, כמו במקרה של באום. "ריצות רעם" נוספות נעשו עוד כמה פעמים במלחמת המפרץ השנייה, אבל חשיבותן והיקפן היו פחותים מזו שנעשתה בבגדאד. [↑](#footnote-ref-39)
40. Globalsecurity.org:"On Point: The United States Army in Operation Iraqi Freedom", *C*hapter 6:Regime Collapse - <https://www.globalsecurity.org/military/library/report/2004/onpoint/ch-6.htm#thunder5>;

    David Zucchino , **Thunder Run: Three days in the Battle for Baghdad**, Atlantic Books, New York, 2005. [↑](#footnote-ref-40)
41. בסוף תקופת המנדט היו בלוד כ־19 אלף תושבים - ראו: אלון קדיש, אברהם סלע וארנון גולן, **כיבוש לוד, יולי 1948**, משרד הביטחון - ההוצאה לאור, תל־אביב, 2000, עמ' 15. ברמלה היו כ־18 אלף תושבים. בסך־הכול מנו שתי הערים והכפרים הסמוכים כ־40 אלף תושבים. [↑](#footnote-ref-41)
42. נתנאל לורך, **קורות מלחמת העצמאות**, מסדה, רמת גן, 1966, עמ' 323. [↑](#footnote-ref-42)
43. יואב גלבר, **קוממיות ונכבה: ישראל, הפלסטינים ומדינות ערב, 1948**, דביר, אור יהודה, 2004, עמ' 314-313. [↑](#footnote-ref-43)
44. בני מוריס: **הדרך לירושלים, גלאב פשה, ארץ ישראל והיהודים**, עם עובד, תל־אביב, 2006, עמ' 183-182; מוריס, 2010, עמ' 315-314. [↑](#footnote-ref-44)
45. צה"ל, **תולדות מלחמת הקוממיות - סיפור המערכה**, מערכות, תל־אביב, 1970 (הדפסה ראשונה ב־1958), עמ' 255. [↑](#footnote-ref-45)
46. טבת 1971, **משה דיין**, עמ' 280 [↑](#footnote-ref-46)
47. **שם**. [↑](#footnote-ref-47)
48. **שם,** עמ' 272; ספרו של תדי איתן: Teddy Eytan, **Negev: Volontaire français à la tête des commandos de la Haganha**,La Baconnière, Geneva, 1950. [↑](#footnote-ref-48)
49. טבת, 1971, עמ' 281. [↑](#footnote-ref-49)
50. **שם**, עמ' 282. [↑](#footnote-ref-50)
51. **שם**. [↑](#footnote-ref-51)
52. צה"ל, 1970, עמ' 254. [↑](#footnote-ref-52)
53. טבת, 1971, עמ' 283 [↑](#footnote-ref-53)
54. **שם.** [↑](#footnote-ref-54)
55. **שם,** עמ' 284. [↑](#footnote-ref-55)
56. Martin van Creveld*,* **Moshe Dayan**, Weidenefeld & Nicolson, London, 2004, p. 62. [↑](#footnote-ref-56)
57. דיין, 1976,עמ' 64. [↑](#footnote-ref-57)
58. טבת, 1971, עמ' 287. [↑](#footnote-ref-58)
59. דיין, 1976, עמ' 65. [↑](#footnote-ref-59)
60. טבת,1971,עמ' 288 [↑](#footnote-ref-60)
61. דיין, 1976, עמ' 65 [↑](#footnote-ref-61)
62. טבת, 1971, עמ' 289. גם לאו לביא כותב שדיין החליט לבדו - Lau-Lavie, 1968. p. 65, וספרו יצא לפני ספרו של טבת (ב־1968 וב־1971 בהתאמה). [↑](#footnote-ref-62)
63. van Creveld, p. 63. [↑](#footnote-ref-63)
64. משה דיין, "גדוד הקומנדו עולה על לוד", **מערכות**, ס"ב- ס"ג (יולי 1950), עמ' 34. [↑](#footnote-ref-64)
65. אניטה שפירא, **יגאל אלון - אביב חלדו: ביוגרפיה**, הקיבוץ המאוחד, בני ברק, 2004, עמ' 368. [↑](#footnote-ref-65)
66. מולה כהן, **לתת ולקבל: פרקי זיכרונות אישיים**, הקיבוץ המאוחד, בני ברק, 2000, עמ' 140. [↑](#footnote-ref-66)
67. ירוחם כהן, 1969, עמ' 153. [↑](#footnote-ref-67)
68. טבת, 1971, עמ' 289 . [↑](#footnote-ref-68)
69. ירוחם כהן, 1969, עמ' 156. [↑](#footnote-ref-69)
70. טבת, 1971, עמ' 290 [↑](#footnote-ref-70)
71. ירוחם כהן, 1969, עמ' 154, 158. [↑](#footnote-ref-71)
72. טבת, 1976, עמ' 288. [↑](#footnote-ref-72)
73. ביקורת נמתחה על כך שבפשיטה על בגדאד ב־2003 נסעו האמריקנים בשיירה אחת, אבל בסופו של דבר קשה להתווכח עם הצלחה. [↑](#footnote-ref-73)
74. טבת, 1971, עמ' 290 [↑](#footnote-ref-74)
75. אלון קדיש, אברהם סלע וארנון גולן, **כיבוש לוד, יולי 1948**, משרד הביטחון - ההוצאה לאור, תל־אביב, 2000, עמ' 34. [↑](#footnote-ref-75)
76. ריאיון טלפוני עם פרופ' אלון קדיש, 15 במאי 2021. [↑](#footnote-ref-76)
77. צה"ל, 1970, עמ' 258. [↑](#footnote-ref-77)
78. שפירא, 2004, עמ' 370-369. [↑](#footnote-ref-78)
79. הכתבה מצוטטת אצל: מרדכי נאור (עורך), 2016**,** עמ' 166-161. ניתן לראות את הכתבה גם באתר הספרייה הלאומית -  <http://jpress.org.il/Olive/APA/NLI_heb/sharedpages/SharedView.Page.aspx?sk=5C76C274&href=DAV/1948/09/24&page=3> [↑](#footnote-ref-79)
80. שנים לאחר מכן כתב פלץ זיכרונות שבהם סגר עם דיין את החשבון - ראו: van Creveld, 2004, p. 62. [↑](#footnote-ref-80)
81. לאחר שהסתמן שהעיר נכנעה החל קרב קשה נוסף בעקבות כניסתן של כמה שריוניות ירדניות. רק לאחר הקרב הזה העיר נכנעה סופית. [↑](#footnote-ref-81)
82. איתן שמיר, **פיקוד משימה**, מודן ומערכות, בן שמן, 2014, עמ' 99. [↑](#footnote-ref-82)
83. **שם**, עמ' 20-19. [↑](#footnote-ref-83)
84. **שם**, עמ' 100. [↑](#footnote-ref-84)
85. אלחנן אורן, **בדרך אל העיר: מבצע "דני", יולי 1948**,מערכות, תל־אביב, 1976, עמ' 107. [↑](#footnote-ref-85)
86. טבת, 1971, עמ' 289. [↑](#footnote-ref-86)
87. **שם**, עמ' 294. [↑](#footnote-ref-87)
88. אורן, 1976, עמ' 107. [↑](#footnote-ref-88)
89. יצחק רבין, **פנקס שירות**, ספריית מעריב, תל־אביב, 1979, כרך א, עמ' 60. [↑](#footnote-ref-89)
90. טבת, 1971, עמ' 296. [↑](#footnote-ref-90)
91. דיין, 1976,עמ' 72. במידה רבה זו הייתה שיטת הפעולה של הגנרל הבריטי ברנרד מונטגומרי, גיבור מלחמת־העולם השנייה, שאותו העריץ ללא ספק בן־גוריון. [↑](#footnote-ref-91)
92. **שם,** עמ' 72. [↑](#footnote-ref-92)
93. טבת, 1971, עמ' 295. [↑](#footnote-ref-93)
94. משה דיין, "גדוד הקומנדו עולה על לוד", **מערכות**, גיליון ס"ב-ס"ג (יולי 1950), עמ' 40-34 - <http://maarachot.idf.il/PDF/FILES/8/105488.pdf> [↑](#footnote-ref-94)
95. **שם**, עמ' 34. [↑](#footnote-ref-95)
96. **שם**, עמ' 36. [↑](#footnote-ref-96)
97. מאוחר יותר מוּנה זלמנוביץ לראש ענף תורה בתוה"ד, ולאחר שחרורו עבד כחוקר עבור המחלקה להיסטוריה של צה"ל. [↑](#footnote-ref-97)
98. בועז זלמנוביץ, "כיבוש לוד והשפעתו על צה"ל", **מערכות** 383 (מאי 2002), עמ' 97-92. המאמר מתבסס על עבודת הסיום של תוכנית פו"ם שבה השתתף זלמנוביץ - <http://maarachot.idf.il/PDF/FILES/2/110342.pdf>. [↑](#footnote-ref-98)
99. **שם**, עמ' 94. [↑](#footnote-ref-99)
100. **שם**, עמ' 96. [↑](#footnote-ref-100)
101. כדי להעמיד דברים על דיוקם, יש לציין שזלמנוביץ עצמו סייג את דבריו ואמר שטיעוניו הן בגדר השערות שדורשות הוכחה מחקרית. ראו: זלמנוביץ, 2002, עמ' 96. [↑](#footnote-ref-101)
102. Naphtali, Lau Lavie, **Moshe Dayan: a Biography,** Hartmore House, Hartford,1969, p. 66**.** [↑](#footnote-ref-102)
103. מולה כהן, 2000, עמ' 141-140. [↑](#footnote-ref-103)
104. **שם**, עמ' 141. [↑](#footnote-ref-104)
105. טבת, 1971, עמ' 340. [↑](#footnote-ref-105)
106. **שם**, עמ' 296. [↑](#footnote-ref-106)
107. שמעון אבידן - מפקד חטיבת גבעתי במלחמת העצמאות. לאחר הכרזת העצמאות הטיל המטה הארצי של ה"הגנה" על אבידן להקים חטיבת יחידות שדה. השם "גבעתי" היה שמו המחתרתי של שמעון אבידן בתקופה שקדמה לקום המדינה. במלחמת העצמאות הגנה החטיבה על מרחב תל־אביב ונטלה חלק במבצעים להבקעת הדרך לירושלים. [↑](#footnote-ref-107)
108. דיין, 1976, עמ' 72. [↑](#footnote-ref-108)
109. שפירא, 2004, עמ' 387. [↑](#footnote-ref-109)
110. יש לציין שהספר הנקרא ביותר באותה התקופה על־ידי מפקדי הפלמ"ח היה **אנשי פאנפילוב** של אלכסנדר בק, הקיבוץ המאוחד, תל־אביב, 1946 (במקור 1944), שסיפר את סיפורו של גדוד סובייטי במלחמת־העולם השנייה בקרב על מוסקווה 1941. ראו:

     Yuval Shahal, "Isaac Babel - A War Correspondent", in **Kesher - Journal of Media and Communications History in Israel and the Jewish World**, No. 35 (Winter 2007), p. 5. [↑](#footnote-ref-110)
111. דיין. 1976, עמ' 73. [↑](#footnote-ref-111)
112. טבת, 1971, עמ' 301. [↑](#footnote-ref-112)
113. דיין, 1976, עמ' 75. [↑](#footnote-ref-113)
114. קצינים העוסקים גם בדיפלומטיה הם תופעה שכיחה בהיסטוריה. למרות החלוקה הקיימת זה שנים רבות בין הדרג המדיני והדרג הצבאי, שמטרתה פיקוח על הצבא, ממלאים קצינים רבים תפקידים בניהול משא־ומתן עם יריבים. דוגמאות לכך הן קצינים של המעצמות הקולוניאליות, בהן צרפת וארצות־הברית, וכן גנרלים ידועים, בהם דווייט אייזנהאואר ודגלס מקארתור במלחמת־העולם השנייה. [↑](#footnote-ref-114)
115. טבת, 1971, עמ' 302. [↑](#footnote-ref-115)
116. מונח מתורת המשחקים **(בעברית "משחק שפן" - סיטואציה שבה שני הצדדים נוהגים זה לעבר זה בשיא המהירות, ומפסיד מי שעצביו בוגדים בו וסוטה ראשון.**  [↑](#footnote-ref-116)
117. טבת, 1971, עמ' 304-303. [↑](#footnote-ref-117)
118. יעקב גרנק, שנודע בכינוי המחתרתי "דב הבלונדיני", היה חבר בלח"י ומפקד בגדוד 89 בפיקודו של משה דיין במלחמת העצמאות. בנערותו הצטרף לתנועת בית"ר ועלה לארץ ב־1940. במהלך שירותו בלח"י ארגן פעולות רבות נגד השלטון הבריטי, ונטל בהן חלק. [↑](#footnote-ref-118)
119. טבת, 1971, עמ' 304. [↑](#footnote-ref-119)
120. בין היתר: זלמן מרט, נחמן בצר, אלכס ברוידא, ישראל גפן, אורי בר־און ועקיבא סער - טבת, 1971, עמ' 304. [↑](#footnote-ref-120)
121. שטח חיוני הוא מושג צבאי מקצועי. הגדרתו במילון צה"ל: שטח במרחב אחריות כוחותינו, שלפי הערכה והחלטה של המפקד הממונה הכרח הוא להחזיק בו במשך כל שלבי המבצע. החזקת השטח החיוני היא משימת ההגנה של הדרג האמור או חלק בלתי נפרד ממשימתו. [↑](#footnote-ref-121)
122. **על־פי תורת צה"ל, מיקום המג"ד בפעילות התקפית הוא עם הכוח התוקף העיקרי. המג"ד מוביל את הפלוגה השנייה - אחרי פלוגת החוד המובילה את הגדוד. כמובן ששאלת המיקום משתנה כשמדובר במח"ט, וההנחיה היא שעל המח"ט להתמקם במקום שלדעתו יש לו בו היכולת הרבה ביותר להשפיע על הקרב - כפי שטען זורע. למרות זאת, רוב המח"טים נוטים להימצא קדימה עם הכוחות - ראיה לניצחון האסכולה "הדיינית" בצה"ל.** חלופת מיילים עם סא"ל (מיל') בועז זלמנוביץ, לשעבר ראש ענף תורה, תוה"ד, אגף מבצעים. [↑](#footnote-ref-122)
123. טבת, 1971, עמ' 314. [↑](#footnote-ref-123)
124. **שם**, עמ' 310. [↑](#footnote-ref-124)
125. ענף היסטוריה במטה הכללי, **תולדות מלחמת הקוממיות**, מערכות, תל־אביב, 1970, הוצאה ראשונה – 1959, עמ' 311. [↑](#footnote-ref-125)
126. מוריס, 2010, עמ' 358. [↑](#footnote-ref-126)
127. טבת, 1971, עמ' 316. טבת מציין שלמרות האכזבה הקשה של דיין מכישלון הפעולה, הוא לא ייסר את מרט כפי שייסר את זורע, וקיבל את ההסבר שלו בנוגע להפסקת המשימה. אף שנשאר חבר נאמן של מרט, הבין דיין את מגבלותיו כמפקד ולא קידם אותו לתפקידים פיקודיים. [↑](#footnote-ref-127)
128. דיין, 1976, עמ' 76. [↑](#footnote-ref-128)
129. מתוך עדויות באתר הפלמ"ח - .<http://info.palmach.org.il/show_item.asp?levelId=3503&itemId=6337&itemType=0&HI=19096&nofelId=3392> [↑](#footnote-ref-129)
130. דיין, 1976, עמ' 76. [↑](#footnote-ref-130)
131. הרוזן פולְקֶה בֶּרְנָדוט היה דיפלומט, בן למשפחת המלוכה השוודית. ברנדוט תיווך מטעם האו"ם בין מדינת ישראל ומדינות ערב במלחמת העצמאות. הוא נרצח בירושלים על־ידי ארגון הלח"י בטענה שהתוכנית שלו לחלוקת הארץ הייתה פרו־ערבית. [↑](#footnote-ref-131)
132. דיין, 1976, עמ' 78. [↑](#footnote-ref-132)
133. טבת, 1971, עמ' 319. [↑](#footnote-ref-133)
134. דיין, 1976, עמ' 79 [↑](#footnote-ref-134)
135. **שם**, עמ' 79. [↑](#footnote-ref-135)
136. "The New Israel", **Life Magazine**, July 18, 1949 [↑](#footnote-ref-136)
137. Ronen Yitzhak , **Abdullah Al-Tall: Arab Legion Officer**, Sussex Academic Press, 2012, p. 56. [↑](#footnote-ref-137)
138. **Ibid**, p. 57. [↑](#footnote-ref-138)
139. דיין, 1976, עמ' 80. [↑](#footnote-ref-139)
140. Yitzhak, 2012, p. 62. [↑](#footnote-ref-140)
141. שמואל כהן שני, "בין הכומתה לצילינדר: ראשיתה של 'דיפלומטיית המדים' במלחמת העצמאות", **בין הקטבים** - מרכז דדו לחשיבה צבאית בין־תחומית, גיליון 25-24 (מרס 2020 ), עמ' 115. [↑](#footnote-ref-141)
142. עבדאללה אל־תל, **זיכרונות**, מערכות, תל־אביב, 1960. [↑](#footnote-ref-142)
143. Yitzhak, 2012, p. 63. [↑](#footnote-ref-143)
144. **Ibid**, p. 64. [↑](#footnote-ref-144)
145. ראו: שמעון שמיר, **עלייתו ושקיעתו של השלום החם עם ירדן: המדינאות הישראלית בימי חוסיין**, הקיבוץ המאוחד, תל־אביב, 2012, עמ' 22. ידועות בהקשר הזה במיוחד הפגישה של גולדה מאיר עם מלך ירדן ב־17 בנובמבר 1947 ופגישה שנייה ב־11 במאי 1948 (שאליה היא הגיעה מחופשת לבדואית בלבוש מסורתי) בניסיון אחרון להניא אותו מלהצטרף לפלישה. [↑](#footnote-ref-145)
146. כהן שני, 2020, עמ' 107. [↑](#footnote-ref-146)
147. **שם**, עמ' 108. [↑](#footnote-ref-147)
148. **שם**, עמ' 115. [↑](#footnote-ref-148)
149. **שם**, עמ' 25. [↑](#footnote-ref-149)
150. **שם**, עמ' 117. [↑](#footnote-ref-150)
151. על האווירה בשיחות ראו: טבת, 1971, עמ' 327-326. [↑](#footnote-ref-151)
152. Yitzhak, 2012, p. 67.; דיין, 1976, עמ' 85. [↑](#footnote-ref-152)
153. דיין, 1976, עמ' 85. [↑](#footnote-ref-153)
154. אלעד בן־דרור, **המתווך: ראלף באנץ' והסכסוך הערבי-ישראלי**, מכון בן גוריון לחקר ישראל והציונות - אוניברסיטת בן גוריון בנגב, קריית שדה בוקר, 2012, עמ' 227. [↑](#footnote-ref-154)
155. דיין, 1976, עמ' 86. [↑](#footnote-ref-155)
156. נאור (עורך), 2016, עמ' 174. [↑](#footnote-ref-156)
157. יהושפט הרכבי התגייס לצבא הבריטי ב־1943 והשתתף במלחמת־העולם השנייה. במלחמת העצמאות לחם בגזרת ירושלים כמפקד פלוגה של חטיבת עציוני. היה חבר המשלחת הישראלית לרודוס בשיחות על הסכמי שביתת־הנשק. כיהן כראש אמ"ן בשנים 1959-1955. לאחר מכן היה פרופסור ליחסים בין־לאומיים באוניברסיטה העברית בירושלים. חתן פרס ישראל למדעי המדינה לשנת 1992. [↑](#footnote-ref-157)
158. טבת, 1971, עמ' 336; Yitzhak, 2012, p. 71 [↑](#footnote-ref-158)
159. Yitzhak, 2012, p. 72. [↑](#footnote-ref-159)
160. שמיר, 2012, עמ' 24. [↑](#footnote-ref-160)
161. דיין, 1976, עמ' 88. [↑](#footnote-ref-161)
162. אבי שליים, **קיר הברזל - ישראל והעולם הערבי**, ספרי עליית הגג, ידיעות אחרונות, תל־אביב, 2005, עמ' 63. [↑](#footnote-ref-162)
163. בן־דרור, 2012, עמ' 198. [↑](#footnote-ref-163)
164. דיין, 1976, עמ' 92. [↑](#footnote-ref-164)
165. Yitzhak, 2012, p. 73. [↑](#footnote-ref-165)
166. טבת, 1971, עמ' 337. [↑](#footnote-ref-166)
167. **שם**. [↑](#footnote-ref-167)
168. **שם**, עמ' 335. [↑](#footnote-ref-168)
169. **שם**. [↑](#footnote-ref-169)
170. איגרת הפרידה של בן־גוריון מהרמטכ"ל בתוך: דיין, 1976, עמ' 374. [↑](#footnote-ref-170)
171. טבת, 1971, עמ' 331. [↑](#footnote-ref-171)
172. **שם,** עמ' 334. [↑](#footnote-ref-172)
173. כהן שני, 2020, עמ' 109. [↑](#footnote-ref-173)